
Vieaţa unei mame credincioase.” 


Anastasia Şaguna, mama mitropolitului Andreiu. 


L. 


De câteori auzim sau cetim despre vieața 
și faptele vreunui bărbat vrednic, totdeauna 
cercetăm, care este izvorul vredniciei lui. Și 
în rândul întâiu ne întrebăm, din ce părinți, 
din ce familie a răsărit bărbatul acela, care 
este moștenirea sufletească, ce a adus cu sine 
ìn lume, ce fel de creștere și îngrijire i s'a dat, 
mai ales din partea mamei sale. 

E un adevăr vechiu şi curat, că toţi oamenii 
mari au avut în copilăria lor parte de cele 
mai vrednice, mai bune și mai credincioase 
mame, cari prin îngrijirea deosebită, ce le-au 
dat, au deschis cărarea spre glorie, au așezat 
întâia ramură în „cununa cea neveştezită a 
măririi“ fiilor lor. 

Mamele iubitoare şi înțelepte își dau toată 
silința ca în sufletul copilașilor, mlădios, ca 
o ceară moale, să sădească din cea mai fra- 
gedă vârstă toate aplicările cele bune și de 
folos: cuviința și buna rândueală, credinţa, 
dreptatea și dragostea creștinească. 

Este știut, că omul va urmă în vârsta băr- 
băţiei și la bătrâneţe calea, pe care apucă 
din tinereţe. 

Deaceea mamele vrednice pe lângă dra- 
gostea, ocrotirea și paza cea neadormită, cu 
care veghează ziua și noaptea la căpătâiul 
copiilor lor, pe lângă hrana trupească și îm- 
brăcămintea trebuitoare, se îngrijesc să le 
dea şi hrana sufletească a credinții şi a lu- 
minii, fără de care nici un om nu poate ajunge 
mare în vieața și faptele sale. 


Poporul nostru ştiind bine, cât de scumpă 


1) Conferinţă ţinută în Sălişte, la 15/28 August 1910. 


şi de hotăritoare este grija mamei pentru 
vieaţa orișicui, când vrea să laude pe un om 
vrednic, se mulțămește a-i zice în graiul pil- 
duitor al scripturii: „Fericit este pântecele, 
care te-a purtat, și binecuvântat sânul, ce ai 
supt“. Vrea să spună Românul prin pilduirea 
aceasta, că sămânţa cea bună a tuturor por- 
nirilor și învățăturilor folositoare se revarsă 
asupra oamenilor vrednici mai cu seamă din 
îngrijirea aleasă a unor mame îħțelepte. 

Căci e foarte adevărat, că învățăturile, pe 
cari le sădește mama în sufletul copilului, 
sunt cu mult mai trainice decât cele câștigate 
prin școli. Pe când din acestea multe se șterg 
și se scutură de pe noi deodată cu praful 
școalei, celelalte rămân adânc întipărite în 
în mintea noastră, și fiind împreunate cu 
amintirile dulci şi curate dela vatra părin- 
tească, niciodată nu se pot șterge cu totul 
din sufletele noastre. 

* 


Despre mama unui om mare vrem s'aducem 
vorba în paginile acestea, despre Anastasia 
Șaguna, care a dat poporului nostru pe unul 
dintre cei mai luminaţi povăţuitori, iar bise- 
ricei noastre strămoșești pe cel mai mare 
mitropolit al ei: pe Andreiu baron de 
Șaguna. 

II. 

Mulţi Români din Macedonia şi-au părăsit 
în veacurile trecute vetrele părintești din 
cauza prigonirilor cârmuirii turcești, care le 
amără traiul și nu-i îngăduiă nici să se roage 
lui Dumnezeu în limba lor strămoşească. 
Fiind oameni harnici și pricepuţi acești Ro- 

1% 

mâni dreptcredincioși, dupăce au luat toiagul 
pribegiei în mână, se așezară cu familiile 
lor prin orașele mai mari din Ungaria și 
Austria, începură a purtà negoț întins şi 
ajunseră astfel la bunăstare materială. 

Dar ori unde ar fi fost ei așezați și oricât 
de bine le-ar fi mers, nu-și uitau niciodată 
de fraţii lor, pe cari i-au lăsat acasă în su- 
ferință, sub ploaia de asupreli a păgânilor. 
Din prisosul agoniselii lor trimiteau și acestor 
oameni necăjiţi ajutoare. 

Pe de altă parte cei plecaţi de acasă 
trăiau pretutindeni în cea mai bună înțele- 
gere și dragoste frățească unii cu alții. Du- 
păce apucau mai multe familii întrun oraş 
la oarecare stăricică materială, cel dintâi 
lucru al lor eră, că strângeau bani și își fă- 
ceau o biserică, în care să se poată rugă 
lui Dumnezeu așa, cum au pomenit ei din 
moși-strămoși. 

Astfel se așezară şi în orașul Mișcolţ (în 
nordul Ungariei, comitatul Borșod) pe la anul 
1606 câteva familii de Români macedoneni 
cari cu timpul se sporiră binișor, așa încât 
pe la anul 1728 erau vreo 300 de negustori 
români cu familiile lor. Dupăce biserica, fă- 
cută de Românii macedoneni la începutul 
așezării lor în Mișcolţ, s'a învechit și s'a 
stricat, ei se gândiră să-și facă alta nouă, 
mai frumoasă și mai încăpătoare, căci acum 
le dădea mâna mai bine. Înaintară deci o 
rugăminte cătră milostivul împărat losif al 
II-lea, care iubiă mult pe Români și voiă 
să le facă și lor dreptate. Acest împărat, 
care a dat voie să-și zidească și Românii 
drepcredincioși biserici frumoase de piatră, 
cum au zidit pe vremea lui în Săliște (Bise- 
rica cea mare) în Făgăraș, în Oradea-mare 
și în alte părţi, a încuviințat și cererea Ro- 
mânilor din Mișcolţ. Astfel ei se apucară și 
zidiră, în timp de vreo 20 de ani una din 
cele mai frumoase biserici ortodoxe-române 
câte se află în Ţara Ungurească. Multă oste- 
neală, mari greutăți și cheltueli se cer la 
zidirea unei astfel de biserici și în ziua de 
azi! Dar în vremea veche se cereau și mai 
multe... 

Dupăce-și văzură bunii credincioși isprăvit 
odorul lor de biserică, în semn de amintire 
pentru viitorime puseră de săpară pe un pă- 

rete al ei, în slove grecești, rândurile urmă- 
toare: „Această biserică a Sfintei Treime s'a 
întemeiat pe timpul puternicului împărat losif 
al Il-lea regele Ungariei, și s'a isprăvit în. 
anul 1806 pe timpul puternicului împărat 
Francisc al II-lea regele Ungariei, cu chel- 
tueala fraților Români din Macedonia“. 

Între aceşti frați români, cari nu au 
pregetat a-și deschide punga și a jertfi din 
avutul lor pentru a înăiță un frumos altar 
de închinare Domnului, se găsește și unul 
cu numele Anastasiu Mihail Muciu. 

Acesta e tatăl Anastasiei şi deci bu- 
nicul mitropolitului Şaguna! 


M. 


Anastasia s'a născut la anul 1785. Părinții 
ei s'au îngrijit să-i dea o creștere aleasă, în 
frica lui Dumnezeu, în cinstea şi tăria cre- 
dinței strămoșești. Fata aceasta frumoasă și 
cuminte cresci repede, spre bucuria părin- 
ților săi, cari aproape pe nesimţite se po- 
meniră de odată cu fată mare la casă. Și 
câtă grije, câtă zbuciumare, câte nopți ne- 
dormite pe bieții părinți când văd, că fetei 
lor i se apropie timpul de măritat!... Numai 
bunul Dumnezeu știe, ce-i atunci în inima 
lor. Îi apucă par'că un fel de părere de rău 
că fetița s'a ridicat așa repede, ar vrea s'0o 
știe iarăș mică, s'o mai poată aveă multă 
vreme pe lângă dânșii, în casa și la masa 
lor, căci în casă străină nu pot ști, ce soarte 
o aşteaptă. 

Deasemenea gânduri și îndoeli se nelini- 
știau în inimile lor şi părinții Anastasiei, 
când ea trecuse de 16 ani și intrase în al 
17-lea. Pe la casa lor începură a se ivi pe- 
țitorii, mai prea de timpuriu. Pe deoparte 
bunii părinţi n'ar fi fost bucuroși, să-și în- 
străineze odorul lor de fată, dar de altă 
parte se gândiau, că norocul e pleșuv și 
dacă nu-l prinzi, când ţi se dă prilej, l-ai 
scăpat pentru totdeauna. Mai știau apoi dânșii, 
că aşa e rândueala fetelor, să se mărite, 
când le vine vremea, căci așa a lăsat Dum- 
nezeu, ca bărbatul să fie cap muierii și 
amândoi fiind un trup să viețuească împre- 
ună „păzind hotarele legii“. Înainte de a li se 
închide ochii pe veci din cauza bătrânețelor 
sau a vreunei boale neașteptate, voiau să-și 

vadă și ei fata așezată întrun fel, ca să nu 
rămână singurică în cărările acestei vieți 
grele și vijelioase. Căci „omul singur e ca 
trestia, care bătută de vânturi din toate 
părțile, nu scoate decât sunete plângătoare“. 

Tatăl Anastasiei, Mihail aveă un prietin, 
pe Evreta Șaguna, om cum se cade și ne- 
guțător fruntaș pe care credința sa dreaptă 
şi tare îl îndemnase să dăruească și el sume 
frumoase pentru zidirea bisericii din Mișcolț. 
Acest Evreta aveă nu fecior cu numele 
Naum, care deși tânăr, eră văduv, căci soția 
lui cea dintâiu a murit, dupăce îi dăruise un 
copil. 

Nădăjduind părinţii Anastasiei că Naum 
va fi om de treabă, cu frica lui Dumnezeu, 
cu purtări cuviincioase și cu prindere bună 
la trebile sale neguțătorești, ce făcură, ce 
se socotiră, destul că s'au simțit înduplecați 
să-și mărite fata după el. Anastasia, ca o 
fată cuminte și ascultătoare, ce eră, n'a stat 
nici de cum la îndoeală, să urmeze sfatul 
părinților săi. Se va fi simțit poate și ea 
atrasă încâtva de frumusețea bărbătească 
a lui Naum. Astfel întrun vechiu „protocol 
al cununaților“ din Mișcolţ găsim o însem- 
nare, în care se spune că la „1 Maiu 1802 
Naum, fiul lui Evreta Şaguna, după 
a 3-a vestire în biserică a luat în a doua 
căsătorie de muiere legitimă pe Anastasia 
fica lui Mihail Muciu și s'au cununat 
prin mine preotul Constantin. Naş a 
fost Atanasiu, fiul lui Adam Gherga“. 


IV. 


Nu trecuse tocmai un an, când Anastasia 
— deși eră atât de tânără, abia împlinise 
18 ani, — eră mamă fericită. Dumnezeu o 
dăruise cu un fecioraș, căruia în botez i s'a 
dat numele Evreta,) ca să-i facă bunicu- 
lui o bucurie. 


% Născut în 11 Februarie 1803. Atestatul lui de 
botez, păstrat întro copie latinească, e de următorul 
cuprins: „Vigore praesentium testor, quod Evreta, 
filius Naum Sagona et Anastasiae legitimae consortis 
illius, utriusque Graeci Ritus Non Uniti, baptizatus 
sit et myro unctus sit iuxta canones Sanctae Ecclesiae 
nostrae orientalis hic Miskoltzini per me Constantinum 
Vulco, anno 1803 mense Februarii 15-a, natus 
autem 11-a eiusdem mensis (Cuius Patrinus fuit 
Athanasius filius Adami Gerga) in nostra Ecclesia 

După alți trei ani la 1806, în anul când 
s'a isprăvit frumoasa biserică din Mișcolţ 
familia lui Naum se mai spori şi cu o fetiță 
căreia îi puseră numele Ecaterina (născută 
în 27 August 1806 şi botezată în 2 Septem- 
vrie acelaș an.) 

lar sfârșitul anului 1808, pe lângă bucuria, 
pe care o aduce la casa oricărui bun creștin, 
sfânta sărbătoare a „Nașterii Domnului“, 
lor le-a mai adus şi alt dar, nespus de mare. 
Cu cinci zile înainte de Crăciunul românesc 
Anastasia cea credincioasă și statornică în 
legea părinților săi, născii un băiat sdravăn 
și frumos, căruia în botez i sa dat numele 
Anastasiu, după al mamei sale și după al 
bunicului. 

În „protocolul botezaților“ din Mișcolţ s'a 
păstrat despre nașterea acestui minunat copil 
următoarea însemnare: „Anastasiu, fiul 
lui Naum Evreta Șaguna și al soției sale 
Anastasia, s'a născut în 20 Decemvrie 1808, 
prin mine preotul Constantin. Nașul lui a 
fost Atanasiu, fiul lui Adam Gherga“.!) 

Anastasiu, care eră acum al treilea copil la 
casa lui Naum, a vrut bunul Dumnezeu să 
fie cu timpu! bucuria cea mai aleasă a mamei 
sale Anastasia și binefăcătorul cel mai mare 
al poporului român și al bisericii noastre 
dreptcredincioase. 


nomine Sanctissimae Trinitatis existente. Hoc his meis 
Testimonialibus litteris certifico, conscientia mea cor- 
roboratis subscriptione et Usuali Sigillo. Signatum 
Miskoltzini, Anno 1820, mensis Februarii 26-a. Parochus 
Ecclesiae Gr. R. nonuniti orientalis Miskoltziensis. 
Constantinus Vulco m. p. (L. S.) 

1) Iar într'o copie latinească din 1820, s'a păstrat 
şi mai complectă înştiinţare despre nașterea şi botezul 
lui Anastasiu: „Vigore preasentium testor, quod Ana- 
stasius, filius Naum Saguna et Anastasiae Legitimae 
consortis illius, utriusque Graeci Ritus non uniti, natus 
sit Anno 1808 mensis Dec. 20-a eiusdem anni, et 
baptizatus et myro unctus iuxta Canones Sanctae 
Ecclesiae orientalis hic Miskoltzini per me Constan- 
tinum Vulco Anno 1808 mense eodem nempe 
Decembri 28-a. Cuius patrinus fuit Athanasius, fi- 
lius Adami Gherga, in nostra Ecclesia nomine Sanc- 
tissimae Trinitatis existente, ac usque 1816 Annum 
sacram coenam communicavit in Eadem Ecclesia nostra 
hoc his testimonialibus Litteris certifico, conscientia 
mea corroboratis subscriptione et usuali sigillo. Sig- 
natum Miskolczini, Anno 1820, mense Februarii 26-a, 
Parochus Ecclesiae Graeci Ritus n. u. orientalis Mis- 
kolcziensis Constantinus Vulco m. p. (L. S.) 

Lângă leagănul lui au străjuit ursitoare și 
bune și rele. Acestea din urmă și-au întins 
mai întâi păinjinișul de ițe și mreje lacome 
asupra lui, Și eră cât pe aci să ni-l răpească. 

Se vede, că dela o vreme norocul nu l-a 
mai ajutat pe Naum Șaguna în întreprinde- 
rile sale neguțătorești, cum ajutase pe alți 
Români așezați în părțile acestea. Și felul 
lui de vieață cam neregulată a fost vina scă- 
pătării lui. Bunăstarea familiei lui eră cam 
sdruncinată, când numărul membrilor ei se 
spori cu al treilea copil — o greutate pentru 
omul scăpătat, un dar și o binecuvântare ce- 
rească pentru o femeie credincioasă ca Ana- 
stasia! Și mai mult însă pentru o biserică 
desprețuită și nedreptățită ca a noastră, că- 
reia în acest copil i s'a născut un mântuitor. 

Anastasia priveghiă ziua și noaptea şi se 
da ostenelii în toate felurile, ca să-și poată 
crește bine frumoasele sale odrasle. Aveă să 
lupte cu multe greutăți. Norocul îi eră însă, 
că bunul său părinte Mihail, bunicul copi- 
lașilor, îi mai dădeă câte un ajutor, căci dela 
bărbatul său Naum puțin sprijin mai puteă 
așteptă, dupăce acesta sărăcise și scăpătase 
cu totul. 

Și sărăcia și necazurile nu prea sunt tot- 
deauna sfătuitori buni, adeseori răpun pe cei 
slabi de înger ori îi îndeamnă la fapte 
neiertate și urîte. Așa s'a întâmplat și cu 
Naum, că pierzându-și tăria sufletească dea 
mai luptă cu necazurile şi speranța de a le 
puteă învinge, făcii un pas foarte greșit. 

Când erà copilul Anastasiu de 5 ani, Naum, 
cu gândul de a-și uşură soartea sa și a co- 
piilor săi, se lăsă la tocmeală cu arhiepiscopul 
romano-catolic din Agria (Eger) Ștefan Fischer, 
care-l îndemnă să-și părăsească, pentru anu- 
mite foloase materiale, credința strămoșească 
și să treacă la biserica romano-catolică. Naum 
așa și făcu. Dar o greşeală și un păcat ca 
acesta eră să aibă urmări triste pentru fa- 
milia întreagă, căci el s'a învoit, ca toți trei 
copilașii lui să fie socotiți ca romano-catolici 
şi să fie crescuți, cu cheltuiala arhiepiscopului 
din Agria, în această credință străină. 

Aici se începe lupta frumoasă și înălțătoare 
a Anastasiei, care-și apără copii, ca o leoaică 
puii săi, cu toată îndrăzneala și vitejia, și 
veghează, ca sufletele lor să nu se despartă 


LUCEAFĂRUL 


Nrul 18, 1910. 


nicidecum de credința strămoșească, fiind 
adânc pătrunsă, de adevărul, că credința cea 
mai sfântă și mai curată este aceea, în care 
sau închinat și au răposat părinții și stră- 
moșii noștri. 


V. 


Deci Anastasia se împotrivi soțului său 
Naum cu toată hotărîrea și-l mustră pentru 
târgueala, ce a cercat să facă cu sufletele 
copiilor săi. Rugă apoi pe tatăl său Mihail, 
să-i steâ în ajutor, ca să poată împiedecă 
înstrăinarea copiilor săi de credința străbună. 
Bunicul, om de ispravă și cu inimă miloasă, 
ia copii la sine, ca să le dea însuș o creștere 
bună şi îngrijită, cum părintele lor Naum, 
din pricina sărăciei și a slăbiciunii sufletești, 
nu mai eră în stare a le-o da. 

Arhiepiscopul romano-catolic însă nu se 
mulțămeşte cu această schibare a lucrurilor, 
ci face arătare la „locurile mai înalte“. Scrie 
palatinului (vornicului) țării despre înțelesul, 
ce l-a avut cu Naum Șaguna pentru creșterea 
celor trei copii în legea catolică. Fiindcă îm- 
potrivirea mamei și a bunicului e în stare să 
zădărnicească acum planul lui de cucerire a 
acestor suflete tinere, roagă pe palatin, să bine- 
voiască a da poruncă deregătorilor din Mișcolţ, 
ca cei doi copii mai mărişori ai Anastasiei: 
Evreta și Ecaterina să fie luaţi cu sila dela 
bunicul lor, ca să-i crească arhiepiscopul 
catolic cu cheltuiala sa, iar pe cel mai mic, 
pe Anastasiu, să-l lase deocamdată în grija 
mamei sale și a bunicului, până la vârsta de 
școală, iar atunci să fie luat și el și crescut 
în religia catolică. 

Palatinul și sfatul țării au împlinit rugă- 
mintea arhiepiscopului catolic, dând porunca 
cerută. Împotriva acestei porunci nedrepte 
Și nelegiuite bunicul copiilor s'a dus cu jalbă 
până la împăratul. Așa îndepărtate valuri 
aruncase această afacere, ca o prevestire, că 
unul din cei trei copilași va aveă în vieața 
sa mult de lucru cu împăratul. 

În jalba sa spune Mihail, că lui ca unui 
bunic i se rupe inima de durere pentru cele 
ce vede că se întâmplă cu fiica și cu nepoții 
săi. Mai departe arată, că ginerele Șaguna 
prin felul său de traiu neregulat a cheltuit 
toată zestrea Anastasiei, chiar și darurile ei 

de mireasă și ajutoarele, ce i le-a mai dat 
din timp în timp, a început să se poarte 
aspru și furios cu Anastasia așa încât aceasta 
a trebuit să se adăpostească dimpreună cu 
copiii la casa părinţilor săi. Deși îngrijirea 
acestora l-a costat multe mii, el, adecă bu- 
nicul Mihai, na cruțat nici o cheltuială, ca 
să-i poată crește potrivit cu starea lor, pre- 
cum i-a și crescut și hrănit până acum. lar 
ginerele, dupăce a rămas lipsit de mijloacele 
de traiu, ca să-și verse tot necazul asupra 
socrului și a soției sale, a mijlocit la arhie- 
piscopul catolic, ca să li se ia copiii și să 
fie crescuți în legea catolică. Dar în nici o 
lege nu stă scris, că copiii născuţi înainte 
de trecerea tatălui la catolicism ar fi datori 
să urmeze credința tatălui rătăcit. Este chiar 
împotriva legii firești a-i sili pe copii să-și 
părăsească credința numai fiindcă tatălui lor 
rătăcit îi place cutare ori cutare religie. Chiar 
dacă s'ar face vreo asemenea lege siluitoare 
precum nu este încă, aceea ar privi numai 
pe copiii ce se vor naște după trecerea ta- 
tălui, iar la cei născuți înainte de trecere nu 
s'ar puteă aplică. Căci din mila lui Dumnezeu 
și a glorioșilor înaintași ai împăratului au 
trecut acele timpuri grele, când libertatea 
crediții şi a cugetării eră împiedecată, învinsă 
și surghiunită. Împrăștiindu-se norii aceia 
întunecoși, se dă voie liberă oricui a se în- 
chină lui Dumnezeu și a crede, cum îi po- 
runcește inima, mai ales acum dupăce păța- 
niile timpurilor trecute au dovedit, că în 
lucruri de credință libertatea, cu cât i se 
pun mai multe piedeci, cu atâta crește mai 
tare, și în multe țări din Europa siluirea, ce s'a 
făcut cugetelor, a adus cu sine urmări triste. 
Bunicul Mihail spune mai departe împăra- 
tului, că îngrijirea arhiepiscopului catolic 
pentru acești 3 copilași este de prisos, căci 
are cine îngriji de creșterea lor. lar Anas- 
tasia, dacă i s'ar luă copiii cu puterea, ar 
muri numai decât de o moarte groaznică, 
pe care este o datorință creștinească a o 
împiedecă. 

După zugrăvirea durerii sale şi a Anasta- 

siei, bunicul își încheie jalba cu urmă- 
toarele cuvinte duioase: „Toate acestea nu- 
mai părinţii și le pot închipui și le pot 
simţi în adevăr, dar Maiestetea Voastră prea- 
slăvită este ca un părinte și adecă un 
părinte al tuturor popoarelor rânduite de 
Dumnezeu de sub strălucita cârmuire a Ma- 
iestății Voastre, cel mai bun părinte al lor. 
Deaceea mă mângăie nădejdea cea mai ho- 
tărită, că Maiestatea Voastră veți ascultă 
părintește plângerile cele drepte ale unui 
părinte și .nu veți îngădui, ca acum la bă- 
trânețe dimpreună cu soția și cu fiica mea 
să ne prăpădim de durerea, ce ne va pricinui 
răpirea copiilor. Întemeiat pe nădejdea aceasta, 
mă închin ocrotirii preaslăvitei Maiestății 
Voastre mult milostive, pe mine și pe nepoții 
mei, și plecându-mi genunchii și înnălțindu-mi 
mânile, iară şi iară rog pe Maiestatea Voastră 
preaslăvită, să se îndure a porunci comita- 
tului Borșod, ca pe copilașii amintiți să-i 
lase sub îngrijirea mea părintească până vor 
ajunge mai în vârstă, când, dacă le va plăceă, 
să poată trece la religia catolică fără nici o 
împotrivire din partea mea, căci eu nu le 
voiu pune piedecă. În sfârșit atât pe mine, 
cât și întreagă familia mea, dar mai ales pe 
desnădăjduita mamă a copiilor desamintiţi o 
încredințez ocrotirii Maiestăţii Voastre prea- 
slăvite şi mult milostive și așteptând din 
partea Maiestăţii Voastre preaslăvite o hotă- 
rîre mângăitoare cu supunere adâncă rămân 
până la moarte al Maiestăţii Voastre prea- 
slăvite cel mai umilit și totdeauna credincios 
supus: Mihail Muciu, neguțător grecesc (adecă 
gr.-oriental sau ortodox) din Mișcolţ. (Viena, 
în 27 Februarie 1815)“. 

lată, cât de frumos și cu câtă înțelepciune 
știă să vorbească neguțătorul Mihail din 
Mișcolț cătră împăratul, apărând sufletele 
nepoților și legea strămoșilor. 

Aşa luminează Dumnezeu mintea și întă- 
rește inima tuturor celor ce îndrăznesc să-și 
apere credința, în care s'au născut și care 
trebuie să fie mai scumpă decât vieața! 

(Va urmă). Dr. I. Lupaş. 


==] 

Idil. 


Raza soarelui de vară 

Prefăcută 'n foc și pară 
Arde lanul și câmpia — 
Prunc cu pletele bălaie 
Gângureşte dup'o claie, 
Parcă ține sfat cu glia. 


Mama, trupul frânt de trudă 
Și-l îndoaie ’n lan și-asudă 
Priveghind în depărtare, 
Scaldă 'n picuri de durere 
Glia darnică și-i cere 
Ajutor, să-l crească mare. 


Ecaterina Pitiş. 


==] 


Sonet. 


Un trandafir se răsfățà la soare; 

Menit eră, în niște zori, odat' 

Să fie-ales, saducă dor curat, 

Adânc și sfânt cum poate-aduce-o floare. 


lar când mă duc ca să-l culeg din strat 
Zăresc ascuns în foi mirositoare 

Un flutur alb, cu gingașe-aripioare 
Întinse 'n semn de sbor. — M'am aplecat 


Să-i dau căldura gurii și mă mir, 
Că stă așa — păreă că doarme blând. 
ÎI mișc, aştept, tind mâna tremurând 


Și vreau să smulg frumosul trandafir, 

Dar văd pe foi cuvântul morţii scris 

Și l-am cetit, și nu ți l-am trimis. 
Ecaterina Pitiș. 


=] 


Morarul. 


Dacă treci, pe jos ori călare, prin sălciișul 
des și înalt, plin de răcoare şi de o sumedenie 
de țințari, moara popilor nu o zărești nicăirea. 
Ci de te oprești și asculți, pătrunzând sbâr- 
nâitul subțire al ciudatelor musculițe plângă- 
toare, se aude vuetul îndepărtat al morii. Se 
aude dar nu știi din care parte vine. Sălciișul 
moale, prăsit pe vechile alvii ale râului, e 
înconjurat de două părți, spre miazăzi și 
apus, de-o pădure veche de stejari. Cărările 
ce șerpuiesc subt umbra salciilor sunt vecinic 
umede, și-i un deliciu să mergi descult pe 
pelița lor fină şi netedă. Unde și unde, pe 
potecuțele  bătucite, se zărește potcoava 
calului. Numai dacă ești umblat prin părțile 
locului, poți află mai repede drumul de care 
ce duce la moara popilor. 

Moara asta e veche și se spune că pe 
vremuri a fost proprietatea „popilor“, a „bă- 
raților“ cum le spun bătrânii, a unor călugări 
franciscani. Dar de mult a trecut, nu se știe 


cum, în mână românească. Pe hotarul a 
șasesprezece sate e singura moară, și roțile 
numai atâta au hodină până se ferecă pietrile. 
Apa râului, cât ţine vara, e mică, până în 
genunche, dar iazul e puternic şi vuetul morii 
și mirosul parfumat al făinii proaspete pătrund, 
seara târziu, până departe. Numai primăverile 
și vara, când vin puvoaie mari, trece prin 
păduri departe și mugetul valurilor întunecate, 
în cari se învăluie năsipul, ca și când ar 
fierbe. 

Patru drumuri duc la moara popilor, din 
patru părți de hotar. Dar cel mai umblat e 
drumul ce trece prin sălciișul mare, drumul 
dela miazăzi. Şi de aici, ca să ajungă sacii 
în moară, trebuie trecuți, când e râul mare, 
cu luntrea. Atunci eră povara morarului mai 
mare. Creștinii se cam fereau să vină cu 
măciniș pe drumul acesta, când știau apa mare. 
Căci lerotei, morarul, din ce eră și altădată 
tăcut și mânios, în vreme de apă mare, când 

trebuiă să-și poarte şi de treizeci de ori lun- 
trea peste râu, eră numai sudalmă. I se în- 
tunecă fața, i se tulburau ochii ca apa râului 
dedesubt, şi de câteori descărcă o povară de 
saci, sloboziă câte-o înjurătură, de ți se ridică 
părul în cap. Ba înainte cu vreo zece ani, 
se spune că, vâslind într'o primăvară, cu 
greutate multă în găuacea lui, peste valurile 
înviforate, a răsturnat în apă sacii şi doi 
oameni, pe frate-său Manoil, și pe omul cu 
bucatele. S'a cufundat și el, dar a ieșit 
cu uşurinţă la țărm, pe când pe cei doi nu 
i-a mai aflat nime. De atunci, când sunt ploi 
mari, şi când se topesc zăpezile, creștinii, 
din partea asta, cam încunjură moara popilor. 
Nu crede nimeni că morarul lerotei cu voia 
ar fi răsturnat atunci luntrea, dar, când îl 
vedeau așa de întunecat, se temeau să nu 
îniepte prea tare de-o parte, să nu-i apuce 
parul subt luntre. Oamenii încunjură pri- 
mejdia până când pot. Dar de multeori țin 
ploile mult, făina-i pe isprăvite, și trebuie să 
meargă la moară. Mulți își zic: a fost atunci 
o întâmplare nenorocită, ceasul rău le-a dat 
în cale. Nici până atunci, nici de atunci în- 
coace nu s'a pomenit să se mai înece cineva 
la moara popilor. 

Moara lui lerotei e cu şase pietri. Șase 
roți puternice, șase cercuri negre se învârt 
pe capetele de stejar, lucind în soare, îm- 
prăștiind nourași de pulbere arginție, brăzdați 
de curcubee. Din când în când trosnesc în- 
cheieturile și gem obosite subt povară. Prin 
trei scocuri lunecă țepiş apa lucie, masivă, 
ca sticla topită, și se fărâmă spumând în 
spițele roților. In lăuntru, în moară, plutește 
vecinic pravul alb de făină, se așează domol, 
nevăzut pe vestminte, pe fețe, dându-le oa- 
menilor cari intră în moară înfățișarea aceea 
ciudată care-i schimbă aproape cu totul. 
Îi face par'că mai înalți, mai blânzi, mai buni. 

Numai morarul lerotei se vede vecinic 
încruntat, și subt obrăzarul acela fin de făină. 
Nu întreabă pe un om de vreo veste de pe 
cele sate, ca alți morari, nu stă de glume, 
ci se poartă mereu dela o piatră la alta. 
Suie scările, le coboară, cerceteză în coșuri 
deasupra, freacă făina călduță între degete, 
ia vama ş'o varsă în coșurile puternice de 
stejar, izbind măsurile. 

De-o grămadă de ani acuma morarul lerotei 
se face pe zi ce merge tot mai nesuferit cu 
oamenii. Câte odată-i sare 'n nas și se aprinde 
din nimica toată, ca un chibrit. 

Inainte vreme oamenii l-au ştiut scump la 
vorbă și iute la mânie, dar totuși, de când s'a 
înecat îrate-său Manoil, se schimbase tare. 

Morarul lerotei are patruzeci și cinci de 
ani şi nu-i însurat încă. Oamenii prin șaspre- 
zece sate povestesc că mai de mult, pe când 
era lerotei mai tânăr, na fost femee mai 
tinerică şi mai frumoasă, care să nu fi voit 
să-l însoțească pe bărbat cu carul la moară. 
Și rari au fost acelea cari să nu fi dat în 
dragoste cu morarul. Omul dracului, poves- 
tesc sătenii, și de omul dracului totdeauna-i 
place la muiere. 

Și se ciudeă vreo babă bătrână: cum de-i 
poate plăceă la o nevastă tânără de-un om 
aşa de întunecat? Însă acum, de multă vreme, 
nu mai vin muieri la moară, ci vin bărbaţii 
singuri. 

Moara popilor a moștenit-o lerotei și cu 
frate-so Manoil dela tatăl lor, morarul cel 
bătrân. Acesta doarme de mult subt umbră 
deasă de nuc, în grădina morii. Na avut 
alți copii bătrânul, dar şi aceştia doi nu l-au 
lăsat să moară în pace. Zăceă bătrânul pe 
păcel și, în huitul cunoscut al roților, aștepră 
să-i bată ceasul. Pe feciorii lui însă, numai 
cu o zi înainte de moarte, i-a văzut pe 
amândoi deodată lângă patul lui de bolnav. 

— Voi, le zise bătrânul, moșteniţi o avere 
frumoasă. Moara asta nu-i un corn de țară, 
dar vă dă la amândoi și copiilor voştri din 
ce să trăiţi. Tu lerotei ești mai mare. Eşti 
cu cinsprezece ani mai mare decât Manoil. 
Se cuvine să umbli cu dreptate, și să îm- 
părțești cu dreptate“. 

Feciorii nau răspuns, ci ieșind apucară 
pe două cărări. 

„Safto, zise bătrânul mânios, auzi aici, 
Safto. 

lerotei să știi că-i un nemernic. Poartă gând 
rău asupra lui Manoil“. 

Bătrâna încercă sa-l îmbune; căi se pare 
numai, că nu-i nimic. Dar bolnavul muri 
nemângăiat. 

După ce-l îngropară, cei doi frați se în- 
străinară și mai tare. 

2 

Bătrâna cercà să facă pace: „Trei pietri la 
unul, trei la altul, așa-i după dreptate, așa-i 
după frăţie, dacă nu voiți să puneţi tot la 
un loc. Dacă tu nu mi-i da și mie, lerotei, 
mam să mă supăr. Manoil nu mă va lăsă 
să mor de foame.“ 

lerotei privi atunci cu dușmănie la bătrâna: 
„Cinci pietri, înţelegi d-ta, cinci pietri sunt 
ale mele. Ăsta n'a muncit încă la moară. 
Eră în fașe când eu mă zoleam toată ziua. 
Dreptate a avut taica, după dreptate am să 
lucru,“ 


Lucrătoare în „Atelierul de ţesături și cusături româneşti“ din Orăştie. 


Manoil s'a învoit și așa. „Nu-i nimic, maică, 
o să pot trăi și după o piatră. Mă mir numai 
ce va face el cu atâtea bucate.“ Apoi întor- 
cându-se spre lerotei, cu glas de împăcare: 
„Spune-mi drept, frate, vrei să te însori? 
Dacă te însori, îți dau toate șase pietrile și 
eu voiu rămâneă ca morar cu plată, până 
mă voiu căsători și eu.“ 

lerotei clipi aici din ochi, un zimbet îi lu- 
mină fața. 

„Bun băiat ești, Manoile. Da, vreau să mă 
însor. Trece vremea și pe urmă n'am să-mi 
mai aflu nici nevastă. Rămâi însă c'o parte 
până voiu face cununia.“ 

Cinci ani stătii învoeala asta, dar lerotei 

maveă gând de însurătoare. Dimpotrivă se 
feriă de femei, încunjură oamenii și se făceă 
tot mai tăcut. 

Oamenii prin satele vecine scorniră vestea 
că lerotei are comori întregi de bani. Spuneau 
că, pe lângă ce câștigă dela moară, are bănet 
greu de pe când eră băiat, când moara popilor 
eră locul de întâlnire al unor hoți vestiți în tot 
ținutul. În aceşti cinci ani lerotei se purtă 
cu frate-său cu mare dragoste, îl povățuiă 
cum să-și grijească, cum să-și vândă cu 
preţ bun bucatele ce-i. veniau din vama unei 
pietri. Nu 
mergeă o- 
dată la oraș 
să nu-i cum- 
pere un ta- 
bac, un cu- 
tit, o taba- 
cheră. Ma- 

noil aveà 
acum doue- 
zeci și patru 
de ani şi în- 
cepùsă vadă 
în sufletul 
fratelui său. 
De multeori 
băgă de sea- 
mă cum tre- 
ce lerotei cu 
vama dela 
roata lui și 

grabnic o 
varsă în co- 
șurile sale. 

„Îţi stă la inimă și piatra mea, ticălosule“, 
își zise întro zi, și o scârbă nemărginită îl 
umplu. 

În seara aceea, la cină, Manoil zise. 

„Au trecut cinci ani frate și tu nu te-ai 
însurat. În vremea asta eu cu maica am trăit 
din venitul unei pietri. Acum să știi că stricăm 
învoeala. Am să mă însor eu și cer, de azi 
întro lună, venitul după trei pietri. Asta e 
după dreptate și are să se întâmple“. 

lerotei se stăpâni, zimbi sec, și zise: 

„Ai să te însori? Foarte bine faci. Vorba 
aceea: însuratul de vreme. Dacă te însori, 
nu mai am nimic de zis: împărțim. De vreo 

opt ani muncești şi tu, cinci ani mi-ai dat 
partea cea mai mare. Numai să-ți dee Dum- 
nezeu noroc“. Și iar îi trecii peste fața în- 
tunecată un zimbet șters. Dar în clipa urmă- 
toare se umpli de venin, se 'ngălbeni, îi veniră 
amețelile și ieși în curte. Chiar acum socotiă 
el 5osită vremea să-i ceară lui Manoil și 
piatra lui. Cinci ani a mers spre ținta aceasta, 
şi acum să vie frate-său să-i smulgă lumina 
ce i-a luminat în suflet. 

Când a intrat în seara aceea în moară, 
oamenii cari erau la măciniș, se speriară. 
Nici când nu 
l-au văzut așa 
de slab și de 
abătut. Tresă- 
riră ca la ve- 
derea unei nă- 
luci. 

De-a doua zi 
a început să 
ploaie. Şi se 
învăluiau norii 
ca grele pale 
de fân plouat, 
şi creșteă râul 
mereu, vuind 
departe în pă- 
duri. Roţile, 

toate șase, 
svârliau picuri 
grei, murdari, 
până sus, în 
înălţimi. Și pe 
ploile acestea 
curgeau carele la moară cu nemiluita. Șase 
săptămâni arse înainte seceta și moara nu 
prea făcù spor. Dar acum lerotei eră vecinic 
în luntre și treceă sacii. 

Strigau oamenii îngroziți de pe țărmuri: 
„Morarule, griji că-i îneci morarule. Uite va- 
lurile cum iasă, cum sar ca niște lupi flă- 
mânzi din apă. Stai, nu mai trece!“ 

Oamenii nededaţi cu apa, fricoși, dar lerotei 
vâsliă neobosit, încordându-și mușchii de oțel. 

Cătră amiazi odihni pe țărmurul din spre 
moară, supse cu lăcomie o țigară, își luă 
apoi parul și voi să sară în luntre. Dar 
atunci se opri deodată, se 'nvârti întrun 
picior, și chiuj, 

„Uu, măi Manoilă, mă“! 

De pe ţărmul celalalt nu se auziă nimic, 
se vedeau numai semnele ce le face. 

Din moară Manoil veni îndată și se apro- 
pie de luntraș. 

„la-ţi un par și vino de-mi ajută. E mânia 
lui Dumnezeu aici“. 

Voinicul luă parul, se puse la cârmă și 
trecură să încarce sacii. Când au părăsit 
țărmurul, cu luntrea plină, de două degete 
sta numai vasul afară din apă. 

„Trageţi în jos unde se potolesc valurile“, 


de ţesături şi cusături românești“ din Orăștie. 


răcniau! în vuietul mare de apă oamenii de 
pe țărm. 

„Las' cârma 'm jos lerotei. Laso pentru 
Dumnezeu! Hei, dar ce faci tu?“ strigă Ma- 
noil, înțepenindu-și parul din toate puterile 
în năsip. Opintirea lui nu mai plăti nimic 
însă. Asvârlit de par, căzii în valuri și iuntrea 
întreagă fii copleșită de apă într'o clipă. 

Deatunci lerotei e singur stăpân la moară. 
Bătrâna nu mai numără. Bătrâna se roagă 
ziua întreagă pentru sufletul lui Manoil, care-a 
murit negrijit și fără luminiță, ca un păgân. 
Se roagă pentru sufletul lui care va pluti 
deasupra apelor, pe când trupul lui va fi 
mâncare peștilor, 

Bătrâna se topeşte de pe picioare, ca o 
luminiță. Dar nu se topește de căldură și lu- 
mină, ci de frig și de întunerec. De câteori 
îl vede pe lerotei, o pătrund fiori de ghiață 
şi-i pare că-i pusă între sloi. 

Bătrâna nu puteă crede că feciorul ei cel 
mai mare să-l fi înecat cu voia pe feciorul 
ei cel mai mic. Amândoi erau copiii ei. Dar 
din ziua aceea pe fața lui lerotei se puse 
pecetea desnădejdii, pecetea morţii. Bătrâna, 
în întunerecul de pe față, din ochii lui, 
simţiă păcatul mare și greu. 

Treceau ani după ani și ghiața nu se mai 
luă dela inima bătrânei, căci umbra rece încă 
nu mai cădeă de pe fața morarului. Oamenii 
își uitaseră de Manoil, de întâmplarea aceea. 
Dar moartea lui săpă mereu, clipă de clipă, 
în sufletul lui lerotei, și lerotei chinuiă pe 
batrâna. La judecată mau avut ce-i face: i-a 
prins valul și i-a izbit în afunzimi. Dar de 
atunci simţiă lerotei că este cineva care va 
ști cauza morţii lui Manoil: bătrâna. Și lucru 
ciudat, n'aveă ciudă pe dânsa, ci se temeă 
de bătrâna. Amarnic se temeă. Abiă da prin 
casă de două trei ori pe zi. Fiinţa ei îl ur- 
măriă în moară, nu-și mai puteă face soco- 
telile cum se cade, nu mai luă vama, nu se 
mai puteă înțelege cu oamenii. 

„Ce ai tu, lerotei, maică, îi zise bătrâna 
într'o zi“. 

Feciorul își plecă grumazul. Simţi o povară 
mare la cap. 

Eşti bolnav? 

— Da, sunt tare bolnav. M'am gândit să 
vindem moara și să mergem de aici. 

— Să vindem moara! Moară rămasă dela 
bătrânul! Și unde să mergem? 

— Într'un sat ori unde. Aici nu mai pot stă. 
Ori rămâi d-ta, pun un morar, și eu mă duc?“ 

Bătrâna începi să-i vorbească cu milă. 
Dar cu cât îl priviă, cu cât îl simţiă mai aproape, 
dușmănia în sufletul ei zdrobit, creșteă tot 
mai tare. 

„Vrei să fugi, lerotei, feciorule. Eu ştiu 
de ce vrei să fugi. Dar vei alergă zadarnic 
să scapi de umbra lui Manoil. Nu vei avea 
liniște, săracule. Milă mi-e de tine, dar te 
urăsc, te urăsc din suflet. De ce l-ai înnecat?“ 

lerotei morarul nu mai auzi cuvintele din 
urmă. Țipând de spaimă, ieși ca o furtună 
din casă și nu se abătii la moară. Se pierdi 
departe prin sămănături. 

x 

Moara popilor acum e îngrijită de-un morar 
pe plată. Ierotei îşi face anii grei de robie. 
S'a înștiințat singur ca ucigaș al fratelui său. 
Bătrâna, uitată de moarte trăieşte și acum. 
Tușește prin casă și zice ocinaşi, și împarte 
făină la săraci din zece sate, pentru bătrânul 
ei, pentru Manoil săracul, dar tot mai multă 
pentru nenorocitul de lerotei. 

Și vuietul morii răzbește și acum până de- 
parte prin sălciiş, și roatele negre asvâri în 
înălțimi picuri de diamant și nourași tăiați 
de curcubee. Dar pe drumul dintre sălciiș 
trec acum mai multe care. Nu se mai tem 
când trec cu luntrea. Căci alt morar, morar 
cu simbrie, vâsleşte acum. Trec mai încet 
sacii, trec mai puțini odată, ca sub mâna lui 
lerotei, dar oamenii sunt mai bucuroși acum, 
și cinstesc pe morar cu rachiu și-i povestesc 
de sufletul întunecat al morarului lerotei şi 
de Manoil cel pierit în valuri. 

I. Agârbiceanu. 


==] 


> Cântec. 


Visuri şterse, basm din vremi, 
Cânturi tainice de ape, 

lar vă 'nchide ’n lumea lor 
Obositele-mi pleoape 


Ce 'mpletesc în cânt duios 
Alintările uşoare, 
Alintări din basmul vechiu... 


Cu-o copilă şi cu-o floare... 
1. Mălin. 

lubisem și "nainte — şi arsese 

De multe ori cu lacrimi ne 'nţelese 

A curăţiei candelă de aur. 

Și inima-mi purtase strâns tezaur 

De patimă și de simţiri alese. 

Visasem des, cu ochi de 'ntristare 

La darul cel bogat și dulce al vieții 
La farmecul cel trist al frumuseții: 

Și seara când priveam imensa mare 
Care purtă un câmp de tămâioare 
C'un huet lung către apusul soare 

Și prin grădini ce mă umpleau de jale 
Cu-al lor parfum voluptuos și moale. 
Și prin păduri, când răspândeau copacii 
Mireazma lor cea dulce și cleioasă. 

Şi 'm holde, când sub străluciri de coasă, 
Cu roșii sărutări mureau toți macii. 

Şi toamnele, când minunata viie 
Rodeă 'n ciorchini pe coastele bogate 
Punându-le cunună ruginie. 

O! am simţit adânc şi mult în toate, 
Puterea firii, neînvinsa lege 

Care puteă iubirii să mă lege! 


Şi am iubit și 'n urmă, când se stinse 
Tăcuta candelă. Și când se-aprinse 


În mine lampa veghiilor trudite. 
Da ’n şirul chipurilor mult iubite, 
Tu wai trecut în vieață-mi niciodată. 


Tu nici nu știi cât de înfiorată 

Poate iubirea 'n taină să mă ardă! 

Cum tremură de-adânc, coardă cu coardă 
Aprinsa patimă; şi lung, fiorul 
Îndepărtărilor, ce-aduce dorul 

Şal apropierii care dă dorința! 

Tu nu știi ce amară-i suferința 

Şi mai să știi cât pot ca să fiu roabă 
Cu-a gândului şi chipului podoabă! 

Căci soarta, în a sufletului carte 

Mi-a scris ca tu să-mi fii în veci departe. 


Și strălucitu-ți nume, făptura 

Frumoas' a ta, zadarnice să-mi fie. 

Să nu mă 'nveţi să știu nici ce e ura, 

Nici să nu-mi dai a patimei beţie. 

Nici n'a venit disprețul care pune 

În suflete a lui amărăciune: 

Ca nepăsarea mea s'o învenine 

Că tu ai vrut s'aprinzi iubirea 'n mine. 
Alice Călugăru. 


=] 


i 


Note de drum. 


24 Iunie, 1910. 


Un văl străveziu de lumină, o subțire ma- 
ramă albăstrie tremură pe dealurile Bucovinei, 
oprind privirea să străbată în depărtări. 

Mergem pe „drumul împărătesc“ pe de 
marginile căruia sunt tei bătrâni și din când 
în când trec pe lângă noi căruțe încărcate 
cu lume dela ţară, îmbrăcată în port de săr- 
bătoare. La căruțele cu mai puțină povară 
în ele e înhămat un singur cal, în dreapta 
sau în stânga oiștei. lar din brişculiţe sprin- 
tene, înfășurați în laibere lungi, încârlințio- 
nați, stăpânitorii de fapt ai Bucovinei, se uită 
la noi numai cu câte un ochiu, foarte fudui 
şi foarte murdari. 


Mergem cântând și cântecele românești 
chiamă în urma noastră cete de țărani și fă- 
rance care se întorc dela Suceava unde au 
sărutat moaștele Sfântului lon cel Nou din 
mănăstirea cu hramul Sf. Gheorghe. Cinci- 
sprezece până la douăzeci de mii de suflete 
vin în această zi de Drăgaică la Suceava, căci 
multe minuni se zice c'ar fi făcut moaștele 
fostului neguţător din Trapezunt. 

Nici un om nu se vede lucrând în câmp. 
Fășii de secară, de grâu, de orz, de cartofi 
și de trifoiu roșu petecesc întinderea culti- 
vată. Lanuri mai mari nu se văd nicăiri. Tot 
pământul e stăpânit pe aici de mici pro- 


prietari, 
* 

Pe marginile drumului ne surâd flori de 
câmp. Adieri uşoare le fac să se încline din 
când în când. Parcă sar închină înaintea 
noastră și ne-ar zice: bine-aţi venit! 

Bine te-am găsit, dulce și înstreinată suri- 
oară! Bine te-am găsit,scumpă Bucovină! Des- 
prinde-ți lungul văl ce te cernește și cată drept 
în ochii noștri, căci suntem de-acelaș sânge. 


ad 


Port din Giurgeu. 


Câteva femei, cu desagii pe umeri, trec pe 
lângă noi, vorbind rusește, iar o Româncă 
din urmă zice: 

— Aș merge o săptămână întreagă pe jos 
după cântece din țara românească. 

Când lăsăm șoseaua și o luăm spre Pătrăuţ, 
un glas dintr'o ceată ne strigă: 

— Să veniţi și la Mahala! 

Și abiă mai în urmă am aflat că Mahalaua 
e un îndepărtat sat românesc. 


Părintele Morariu din Pătrăuţ pe Suceava 
par'că-i un Bur. Ne primeşte cu multă bună- 

tate și ne vorbește cu drag de satul și de 
poporenii lui. E un adevărat păstor sufletesc, 
una din nobilele figuri de preoți de țară care 
sunt neadormite sentinele pentru credința și 
neamul nostru. În casa lui primitoare vezi 
numai senine fețe zâmbitoare. 

Ne arată biserica din sat, ridicată de Ştefan 
cel Mare. O biserică micuță în care miroasă 


Port din Giurgeu. 


parcă a veacuri trecute și în care nu poate 
intrà multă lume. Dar oamenii de pe aici 
sunt credincioși ca cei dintâi creștini. 
Însoţiți de un fiu al preotului, doctorand 
în drept, și de profesorul Greciuc, un tânăr 
mai rușinos ca o fată mare, pornim spre 
Dragomirna. Urcăm la deal pe lângă un părău 
repede, pe malul căruia cresc arini și a cărui 
apă curge murmurând un cântec. Când intrăm 
în pădure, ne înfiorăm ca în pragul unei bi- 
serici. Bătrânii fagi înalți şi drepți stau ne- 
clintiți ca nişte coloane, ca niște nenumărate 
coloane ce poartă în vâriul lor policandre în 

cari licăresc ușoare lumini. Un uriaș covor de 
frunze verzi acopere pământul și soarele ce co- 
boară, varsă pe el o ciudată strălucire argintie. 

Urcăm ca vreun ceas până dăm de brădet. A 
plouat de curând și pământul e ud. Aerule tare 
și parfumat. Prin iarba înaltă, verde ca broatecul 
și moale ca mătasea, înroşesc ici și colo fragi 
de pădure. Nici un sgomot. Nimic nu se mișcă. 

Pe culmea dealului trecem printr'o fășie 
de fâneață a cărei iarbă ne vine la brâu și 


Li] 


Port din Huneadoara. 


deodată se arată în vale mănăstirea Drago- 
mirna, iar mai la dreapta Mitocul Dragomirnei, 
uu sat tăiat în două de graniţă. 

Se înserează când intrăm în curtea mă- 
năstirii. O liniște adâncă e închisă între zi- 
durile ei groase. lar colacul de piatră ce în- 
conjoară biserica parc'a fost împletit numai 
de câteva zile de măestre mâni. Ne răcorim 
cu câte un pahar de apă minunată și pornim 
spre Pătrăuț pe acelaș drum. 

După ce luăm cina la părintele Morariu 
plecăm la casinul românesc din sat — acolo 
i se zice cabinet — unde ne așteaptă pri- 

marul și fruntașii satului. Plecăm în sunetele 
marșului „Deşteaptă-te Române“ pe care-l 
cântă la pian domnișoara Morariu. 

Plouă de varsă cu găleata și familia pă- 
rintelui ține să ne însoțească până acolo. 
Umbre de oameni se ghicesc prin întunerec, 
se şterg ca niște vedenii. Ploaia strică fânul 
care tocmai acum se strânge. 

La casin suntem primiţi cu multă voie bună. 
Strănepoţii plăieșilor lui Ștefan cel Mare 


Flori de câmp. 


poartă și azi plete. Portul lor e simplu și 
frumos: cămașă lungă pe deasupra ițarilor, 
strânsă bine pe mijloc și cojocel fără mâneci. 
În picioare, cisme. Primarul ne ține o cu- 
vântare prin care ne urează bună venire. Apoi 
ne arată prăvălia obștei românești și biblio- 
teca lor. Toate aceste semne bune te fac 
să-ți râdă inima de bucurie. Ciocnim câte un 
pahar de vin și mergem la culcare... 


25 lunie, 1910. 


Mă scol cu noaptea 'n cap și ies în curte 
spre a respiră minunatul aer al Pătrăuţului. 

Un Român cosește iarba udă și trage din lulea. 
Mă dau în vorbă cu el și aflu c'a fost la 
bătălia dela Königgrätz. 

— Am fost vânduți noi acolo, deaceea 
am fost bătuți. 

— Au căzut mulți, mi se pare, în bătălia 
aceea. 

— Mulţi grozav. Şedeau morţii ca snopii 
în câmp. 

Mă uitam așa la el și parcă nu-l mai 
vedeam. Auziam numai glasuri slabe de Ro- 
mâni în agonie, de Români căzuţi pe la 
Königgrätz, pe la Custozza, pe la Solferino și 
pe la Mukden. Ce de sânge de-al nostru vărsat 
pentru împărăţii streine!... 

...Pe la prânzul cel mic ne îndreptăm iar 
spre casin de unde vom plecă la Suceava. 
Văzduhul e limpede și soarele are o lumină 
de sărbătoare. Cărări svântate încep a se 
alege pe şoseaua plouată. Casele curate râd 
în bătaia soarelui. Florile par mai colorate 
prin grădini. Copilaşi de școală își scot pă- 
lărioarele din cap şi ne dau bună ziua. Un 
Român ne iese în cale și dă domnișoarei 
Morariu un buchet de crini albi. Am un sen- 
timent foarte ciudat: parc'aș trăi vieața din 
Biblie. ... Mulţumim încă odată, ne luăm ziua 
bună și plecăm. Suceava, apa Sucevei, se 
arată odată la dreapta, sclipind ca o fășie de 
argint, apoi piere. Pe valea ei se vede însă 
un tren mergând spre Iţcani. E expresul dela 
Berlin. 

În stânga drumului, în mijlocul câmpului, 
fiul părintelui Morariu, care împreună cu fra- 
tele Greciuc ne însoțesc până la Suceava, 
îmi arată o vatră de soc. Acolo se crede c'a 
fost pe vremuri altarul unei biserici și Ro- 
mânul care stăpânește acel ogor, respectă 
tufișul de soc care însemnează locul sfântului 
altar... 


Directorul internatului românesc din Su- 
ceava ne conduce prin oraș și ne duce apoi 
la mănăstirea Zamka, o mănăstire armenească, 
în jurul căreia au săpat șanțuri oștile lui So- 
bietzky. Câţiva arestanţi cosesc iarba de prin 
șanțuri sub privigherea unui jandarm. 

Vedem apoi minunata biserică Mirăuţi, 
unde se rugau odinioară domnii Moldovei 
şi pornim spre cetatea Sucevei. 


Când începem a urcă dealul pripor în vârful 
căruia stă ameninţător acest cuib de vulturi, 
tună și curând după aceea o ploaie repede 
vine pe noi. Unii se ascund prin galeriile 
săpate în cetate. Eu urc până în vârf și mă 
uit prin vălul ploaiei împrejur. La o palmă 
de loc e țara noastră, pe granița căreia se 
mlădie Suceava. Fulgere dese scapără prin 
norii ce par foarte aproape... 

... Ploaia stă și vremea se răsbună. Cetatea 
se luminează și ea. Parcă înviază. În vale 
se ridică aburi calzi, destrămaţi ca scama, 
Cirezi de vite pasc pe luncă... O fășie de raze 
izbește întrun colţ de zid al cetăţii, se răs- 
frânge întrun vârtej strălucitor, se rupe în 
nenumărate flori aurii de lumină, cari tre- 
mură și pier ca niște scântei. 

Păzitorul cetăţii, un Rutean cam schiop, 
crede că dă lămuriri și crede că e foarte 
politicos când spune: 

— Aici a fost, pardon, un cârlig. 

lată biserica cetăţii, biserica în care Domnul 
se rugă la Dumnezeu să întărească sufletele 
și brațele oștenilor. Pe un perete se vede 
și azi o urmă de pictură bisericească. lată 
locul corpului de gardă, și o chilioară pentru 
oșteanul ce stă de strajă. lată poarta cea 
mare și lângă ea o groapă adâncă în care 
se mistuiau iscoadele vrășmașilor sau solii 
cari nu trebuiau să se mai întoarcă în ta- 
berele din care au plecat. lată o urmă de 
apaduct, și dincoace locul în care se crede 
c'a fost o spânzurătoare, iată șanțurile cele 
adânci și largi în care se dă drumul la apă 
și iată zidurile năprasnice în cari băteau 
tunurile dușmane fără nici un spor. 

O râpă priporă care sfarmă cel mai în- 
verşunat asalt apără cetatea din două părți. 
De această groaznică ferecătură de piatră 
şi de fier s'au frânt oștirile poloneze cari 
au fost ursite să piară prin codrul Cosmi- 
nului. i 

Și totuş a biruit-o și pe ea un vrășmaș: 
vremea! Legătura dintre pietre sa măcinat, 
fierul a fost mâncat de rugină, pietrile s'au 
fărâmat și au fost acoperite cu pământ, iar 
din pământ au răsărit și crescut iarbă și flori. 


„Das Alte stiirzt, es ăndert sich die Zeit, 
Und neues Leben blüht aus den Ruinen!“ 

28 lunie, 1910, 

Două zile am colindat prin împrejurimile 
Rădăuțului. Și azi pe după amiazi am sosit 
în Putna. Am văzut chilia săpată în stâncă 
a sihastrului Daniil și pe seară am intrat în 
mănăstirea unde odihnește Ștefan cel Mare, 
unde e îngropată mărirea noastră. Neguri 
ușoare, albe, se întind ca niște uriașe trâmbe 
de pânză în vârful brazilor întunecați. 

Pe un vârf de deal se vede o cruce. Se zice 
că deacolo a tras Ștefan cu săgeata spre a 
hotărî locul sfântului altar. 

Cunoașteţi legenda: 

Biruit și gonit din urmă de păgâni, Ștefan 
a ajuns prin locurile acestea și a nimerit la 
sihastrul care își făceă rugăciunea. După ce 
și-a făcut rugăciunea, sihastrul i-a spus: 

— De ești om curat, intră; de nu, pleacă. 

— Sunt om curat! — i-a răspuns Ștefan. 
lacă cine sunt eu și iacă ce-am pătimit. 

A îngenunchiat atunci sihastrul și s'a rugat 


fierbinte la Dumnezeu. Și punând Ștefan mâna 
pe umărul stâng al lui Daniil, a auzit larma 
păgânilor ce-l goneau, dar punând mâna pe 
umărul lui drept, a auzit îngerii plângând. 

— lac! aceia te-or ajută! — zise pustnicul. 
Într'acolo să zideşti o mănăstire. Întinde arcul 
și unde-o cădeă săgeata, acolo să faci altarul. 

Ștefan a tras și săgeata lui s'a înfipt într'un 
paltin. Acolo e azi altarul mănăstirei Putna. 

Nu cred să fie Român care să nu simtă 
fiori în sufletul lui când intră în acest locaș. 
Toate-ţi vorbesc de vremurile noastre de 
mărire, când oamenii erau mai tari și mai 
cinstiți, și când în suflete trăiă iubirea de 
moșie și credința în Dumnezeu. Şi ţi se pare 
că Ştefan nu e acolo, ci rătăcește sf azi prin 
munții Moldovei spre a strânge o oaste nouă. 
lar când umbrele înserării se coboară din 
brădetul întunecat, par'că îngroapă pentru 
vecie tot neamul românesc... 


C. Sandu-Aldea. 


= 


Pe câmp. 


Doi copii c'un cârd de vite 
Trec pe drumul viilor 
Potrivindu-şi pe-o ureche 
Vâriul pălăriilor. 


Răsleţite peste pajiști 

Se prăjesc otăvile; 
Rânchezând în trapuri repezi 
Vin la mirişti stăvile, 


Sus pe coasta curmăturii 
Gălbinesc ovesele, 

Când i-atâta rod pe câmpuri 
Toate par'că-s vesele. 

Râd copii, pasc cârlanii, 
Picură tălăngile, 

Sălcile mai stau doar triste 
Trist plecându-şi crengile. 


T. Murăşan. 


== 


Clipe de seară. 


Veştezite cad sub geamuri 
Frunzele de pe frăgar 

Şi-mi vestesc, că mâne-i vremea 
Să pornesc pe drumuri iar. 


Hai, să merg pe dealul crucii 
Sub sălcâmii dela schit 

Să mai văd odată largul 
Câmpului nemărginit. 


Să-mi arunc cu dor privirea 
Înc'odată peste sat, 

Că, vai, mâne cine ştie 

Pe ce căi voiu fi plecat. 


T. Murâşan. 


= 

Din lumea celor 


Sărăcuţul !... 

S'a iscat un vârtej ca din senin. Sa în- 
şurubat în pământ, apoi a pornit-o, tehui, 
peste câmp, curți și livezi, luând cu el tot 
ce găsiă mai uşor în cale. Și dacă de pe jos 
fură flori, pene și hârtii, de pe-o ramură luă 
un cărăbuș, un cărăbuș mititel, castaniu, cu 
aripile fragede, cu ochișorii ca două neghiniţi. 
Cărăbuş de primăvară. Când l-a luat vârtejul 
pe sus, și-a strâns și el piciorușele, și-a văzut 
că poăte sbură şi fără să dee din aripi. 

Vârtejul și-a făcut gustul, și în mijlocul 
unui drum de țară, lângă o curte, s'a înțepenit 
o clipă ca un sfredel, apoi s'a topit deodată, 
lăsând tot ce luase, baltă, la pământ. lar 
cărăbușul căzu pe o bucăţică de hârtie albă, 
și rămase acolo, ameţit. Când s'a trezit, privi 
împrejur: un drum prăfuit. Şi din capătul 
drumului, țanțoş, cu pieptul în platoșă, cu 
pintenii arcuiţi, venià un cocoș. „Hâ! scap 
de unul și dau peste altul, își zise cărăbușul; 
ăsta mă înghite!“ Cocoșul s'a apropiat, s'a 
uitat cu un ochiu la cărăbuş, și a trecut 
mândru înainte. „Am scăpat!“ gândi cu bu- 
curie cărăbușul, și se întoarse să privească 
după cocoș. Atunci încremeni de spaimă. Din 
celalalt capăt al drumului sosiă un curcan. 
Cărăbușul se făcii mai mic decât eră, ti- 
nându-şi sufletul: „Acuma chiar c'am păţit-o!“ 
Când ajunse curcanul în dreptul cocoșului, 
se înroti, își roși mărgelile și își dădu capul 
pe spate; iar cocoșul scoase pieptul și mai 
înafară, se înălță în picioare, şi forfecă ari- 

cari nu cuvântă. 


pile de câteva ori în pământ: Își dădeau bineţe. 
Cocoșul s'a dus, curcanul se feri par'că să 
nu calce cărăbușul, când îl ajunse, și acesta, 
bietul, răsuflă: „Bine cam avut noroc!“ Dar, 
deodată, de după gard, sări, mare, cu coada 
rotundă cât soarele la răsărit, un păun. Pa- 
serea se legănă o clipă, apoi își strânse coada, 
şi sbură în drum. „De ăsta nu mai scap!“ 
crezit cărăbușul. Păunul s'a apropiat, l-a răs- 
turnat cu ciocul pe spate, apoi iar l-a întors, 
cum îl găsise, și, lăsându-l, își văz de drum. 
Cărăbușului nu-i venià să-și creadă ochilor 
că mai e în vieață. Dar uite: colo e drumul, 
sub el hârtia, pe dreapta gardul, — trăieşte. 
la să sboare acuma, cât puteă mai repede, 
de-acolo, pe vreo creangă de copac. Să-și 
încerce aripele. Și le desfăcii. În clipa aceea 
un sturz, un sturz mai mărișor ceva decât 
o nucă, sbură spre el. „Ei, de așa paseri mici, 
mai de seama mea, mi-i drag și mie“, gândi 
cărăbușul, pregătindu-se chiar să dea stur- 
zului „ziua bună“. Dar sturzul se lăsă lângă 
bucăţica de hârtie, deschise pliscul, apucă, 
cu lăcomie, cărăbușul, și: hap! hap! mai să 
se înnece, îl înghiți. 

Sărăcuţul cărăbuș! 

De pe gard, o vrabie, care văzuse multe 
în vieața ei, își așezase puișorii în rând, să 
privească, de cum zărise cărăbușul jos. Și 
acum își luă sborul în alt loc, strigându-și 
după dânsa puii cari duceau în minte o în- 


vățătură mai mult. 
Em. Gârleanu. 


== 


Note de drum. 


Copil cu ochi ca dorul, 
MW'aştepţi, — nu pot veni 
Măicuţa e’n pridvorul 
Înalt, ne va zărì. 


Nu ştiu cum să punem 
Iubirii noastre strat, 

Prin crânguri, făr' să spunem 
Măicuţei, e păcat, 


Ea ’n rugăciuni ceteşte 
Şi-mi spune ce să fac, 
Vai nu se potrivește 
În taină să te plac. 


Pe prispa din grădină 

Stăm seara de povești, 

O vino și tu, vino, 

C'atât de drag îmi ești, 
* 

Vezi lacrime ne picură din pleoape 

La amândoi, mi-ești drag, să nu te miri, 
În bucurie şi 'n nenorociri 

Nu simţi şi tu cât suntem de aproape? 


Vom cobori cărarea prin desime, 
Sub brazii cetinaţi ne vom opri 

Și aiurând în ochi ne vom privi, 
Singuri pierduţi să nu ne știe nime, 


Voiu tremură cu mlădiosu-ţi pas, 
Voiu răsuflă cu calda-ţi răsuflare, 
Când va ajunge soarele 'n cărare 
Ne va strigă al clopotului glas. 


Sfinţiți ne vom urcă la rugăciune 

Pe scările frumosului azil, 

Mă vei privi cu ochi-ţi de copil 

Și mâna lin pe umăr îmi vei pune. 
* 

Vino sus unde-şi întinde 

Bradul cetine spre văi, 

Și cu braţul mă cuprinde 

Să mă uit în ochii tăi. 

Să 'mpletim cununi din fire 
Lungi din iarba de pe plaiu, 
Să visăm o fericire 
Neatinsă ca din raiu. 


Și din albe românele 
Numărând să smulgem foi, 
Neatinşi de-a lumii rele 
Să ne pierdem amândoi 


Pe cărări întunecate, 
Peste apele ce curg 
Pe sub ramuri aplecate, 
Unde ziua e amurg. 


Spune-mi vise netrăite 
După care rătăcești 

Și mă leagănă iubite 
Cu-ale dragostii poveşti. 


Clatină-mi intreagă firea 
Și-mi deşteapt al vieţii dor, 
Ca să-ţi dau din fericirea 
Unor vise ce nu mor. 


Maria Cunţan. 


m) 


Dări de seamă. 


loan Agârbiceanu, Două iubiri. Vălenii-de- 
Munte, 1910. 1 vol. 80. 328 pag. Preţul: 2 Lei. 

Prozatorii noştri mai tineri, asupra cărora opinia 
publică este formată îndată după apariţia primelor 
volume, nu prea au parte de recenzii multe în urmă. 
Şi maş putea să spun motivul, pentru care. Poate din 
pricina că eminenta noastră critică are convingerea, 
că acești prozatori, după ce şi-au dat măsura talen- 
tului lor, nu mai aduc nimic nou şi original în cele 
următoare. Sau fiindcă s'a înrădăcinat credința, că 
talentele, odată urnite din loc şi anunţate cu zgomot 
și ditirambe, își văd ele singure de drum. După toate 
probalităţile însă, şi întrun caz şi în celalalt, li se face 
o mare nedreptate, căci nu ne putem închipui un 'volum 
nou, care să nu reprezinte o lature nouă, sau cel puţin 
un nou fragment din vieaţa sufletească a unui autor. 
Nici nu ni se pare o binefacere pentru o scriere nouă, 
când o înfășori în taina tăcerii desăvârşite. Vieaţa 
povestită într'o formă oarecare, vrea şi cere să deş- 
tepte şi ea vieaţă la rândul ei. 

Volumul de nuvele şi de povestiri „Două iubiri“, 
al părintelui |. Agârbiceanu, apărut înainte cu mai 
multe luni, a căzut şi el victimă acestei rele deprin- 
deri, nefiind împărtășit de atenţia ce i se cuveniă. Cum 
însă peste câteva zile editura „Minervei“ va da la 
iveală o nouă culegere nuvelistică din pana acestui 
prozator, ne grăbim să facem mai întâiu dreptate vo- 
lumului de faţă. 

Vom recunoaşte înainte de toate, că în d-l Agâr- 


biceanu literatura noastră a câștigat hotărit un pro- 
zator idilic dintre cei mai de seamă. Cu o măiestrie 
şi o metodă proprie, d-sa ne clădește aici un colţ 
simpatic al vieţii liniştite și mai lipsită de patimi şi 
de mari frământări, cum se petrece ea în satele noastre. 
Interioarele acestor sate; cuprinsul variat al caselor 
ţărăneşti, bogate în bătrâni cuminţi şi în copii răsfăţaţi; 
glasul clopotului ademenitor dela biserica strămoșească 
şi toată atmosfera de demnitate din încunjurimea preo- 
tului, sunt elementele iui pe cât de modeste, pe atât 
de favorite. Miezul de vară, câmpul fertil, lanul verde 
şi colţul de pădure sunt pentru dânsul nenumăratele 
cadre și fonduri romantice, pe cari se profilează fi- 
gurile sănătoase de muncitori. „Sărbătoarea înserării“, 
numește el amurgul de primăvară și — „ca într'o bi- 
serică largă plânge seara sufletul îndurerat al doinei...“ 

„Doamne, ce case frumoase“ — zice unul din eroii 
lui Agârbiceanu, luându-și rămas bun dela satul său. 
„Străluceau de albe și o mândrie păreâ că se des- 
prinde din orice casă şi curte largă. Și uite, pe la 
portiţe, ce mai bulgări de copii: să-i frângi în genunche! 
Femeile pe la portiţe, cu furca în brâul de lână, să 
vie un măiestru mare să le vadă şi apoi să uimească 
lumea cu tablourile sale. Şi uite carul acela, cu doi boi, 
ce se leagănă în mersul domol, pare că de-a dragul 
să te întinzi pe fânul de pe leasa lui, să-ţi vie somnul 
şi din când în când să-ţi ridici capul. Și luncile cu 
otava moale și deasă pare că anume te cheamă să te 
cobori din căruţă şi să te plimbi pe lângă ele, odih- 

nindu-ți privirile pe covorul verde... Și satul abiă se 
mai vede, numai unde și unde albind, ca pete de var 
printre pomi...“ 

Acesta este satul, pierdut în ceața fumurie, al d-lul 
Agârbiceanu şi când zărim aerul acesta proaspăt, 
blând şi duios, in care își înfășoară subiectele sale, 
ne bate la ochi în mod plăcut coloarea locală a acestor 
povestiri. Autorul este desigur cel mai ardelean între 
scriitorii de azi. Toate tipurile d-sale sunt luate din 
vieaţa şi obiceiurile acelei epoce de tranziţie de astăzi, 
cum se poate observă în regiunile așezate la poale 
de munte. Aici mai trăiesc oameni bătrâni, preoţi şi 
dieci păstrători ai credințelor vechi, ai tradiţiei şi ai 
legendelor, firi conservatoare, cari se mai hrănesc din 
amintirea faptelor eroice ale străbunilor și se uită 
mâhniţi la prefacerile dureroase, aduse de vreme, la 
creaturile hibride ale clivilizaţiei, adusă de împrejurări. 
Popa lancu şi fiul său Dan sunt reprezentanţii celor 
două generaţii, a căror ciocnire pentru o credinţă nouă 
ne-o descrie autorul în nuvela „Două iubiri“ şi a cărui 
tânăr erou, cu firea sa îndoelnică, produs al școalei 
străine, ne dă așa de bine toată situaţia de azi. Popa 
Pârvu, cu teoria sa, că „piatra cea dintâiu în zidăria 
vieţii omenești, este: să ai o bucată de pâne“, este 
prototipul preotului ardelean idealist, cu milă de popor 
şi cu spirit de abnegaţie, devenit așa de rar în vârsta 
de astăzi a... congruei. Dascălul capricios Vintilă cel 
bătrân, unul din garda veche a diecilor, în contrast 
cu învățătorul cel nou şi cel îmbrăcat nemţeşte, este 
o creaţie admirabilă a autorului şi fixează in mod 
foarte vioi întreaga epocă trecută a şcoalei primitive 
la ţară, când tot învățământul se reduceă la cetit şi 
cântat. Numărul cel mare de bătrâni sfătoşi, prototipi 
ai sănătăţii, figuri joviale şi guralive ca Moş Viron 
și fierarul romantic Petrea, apoi delicioase feţe de 
babe sărace, în lumina lor misterioasă de povești şi 
anecdote, toate sunt niște păreri de rău, nişte omagii 
sentimentale, aduse unui veac mai bun, ce se stinge. 
lar nenorocirea Fetfelegei cu zelul ei de-a trece prin 
o vieață de mizerii, cărând zilnic piatră de aur, ne 
vorbeşte limpede de toată jălania, cuprinsă în cântecul 
Moților: „Munţii noştri aur poartă...“ 

Sunt probleme frumoase aceste, cu tot caracterul 
lor mărunt, şi le simțim importanţa lor mai ales noi, 
Ardelenii, cari le cunoaştem. Cu bucurie vedem astfel, 
că d-l Agârbiceanu nu are numai un talent descriptiv 
şi cu multă putere de expresie în colorile atât de sa- 
turate, ci fondul d-sale mai este și adânc reflexiv. 
Afară de evlavia pentru lucrurile exterioare, d-sa ştie 
să analizeze suflete existente şi știe să observe stări 
sociale, caractere şi probleme dela noi. Aici desfăşoară 
chestiunea preoţilor, colo educaţia fetelor şi aspiraţiu- 
nile tinerei generaţii mai cu carte. Aici persiflează 
naționalismul rău înţeles, colo atacă cestiuni practice 
de educaţia poporului. Și glasul d-sale, pururea sen- 
tenţios, invălit în pilde şi simboluri biblice," încălzit 
în comoara limpede a înţelepciunii bătrânești și voi- 
toare de bine, străbate adeseori la suflet. 

Firește, se vor găsi destui cari nu au înţelesul real 
pentru o parte din literatura locală a d-lui Agârbiceanu. 

Unii îl vor învinui, că prea s'a pierdut în amănuntele 
de căznicie din poezia intimă dela sate. Alţii îi vor 
găsi o vină, că tendinţele prea vădite din câteva schiţe 
antialcoolice — vezi „Bologoaia“! — trec prea mult 
marginile ingăduite de artă şi ajung să fie o literatură 
prea didactică. Și iarăş alţii se vor plânge, că în unele 
povestiri — vezi scena la adresa brutalilor Valahi din 
„Două iubiri“, precum şi naționalismul cam incoherent 
al lui „Marcu“! — autorul a fost prea puţin discret 
în ascunderea mobilului naţional şi prea evident ten- 
denţios. 

Când e vorba de tendinţe însă, discuţia rămâne tot- 
deauna deschisă. Putem noi să despărțim arta de 
tendinţe? Poate un prozator ardelean de talent, care 
prinde în icoane vieaţa reală din jurul său şi valurile 
ei, să se lipsească de anumite idei, cari îl frământă 
zilnic, de anumite tendinţe, cari cer să fie exteriorizate? 
Poate el într'o ţară ca a noastră, unde literatura un- 
gurească e plină de tendinţe antiromânești, unde Jókai, 
în povestirile sale, a insultat memoria eroilor lui lancu, 
să renunţe la spiritul tradiţiei şi la glasul îndemnător 
al inimei?... Da, arta cere multe sacrificii talentelor, 
dar abnegaţiunea aceasta, sacrificarea oricărei tendinţe, 
nu i-o poate cere nimărui. Ideile unui scriitor, fie cât 
de actuale şi de militante, când sunt întrupate în forme 
literare alese, câștigă dreptul lor de existenţă. Talentele 
de seamă ştiu totdeauna să observe linia de demar- 
caţiune între artă şi umplutură, între pagini artistic 
închegate şi povestiri cu tendinţi populare. Și, după 
probele date, e de prevăzut, că d-l Agârbiceanu va 
rămâneă la un nivel mai ridicat al prozei noastre și 
nu va alunecă în categoria tendenţioşilor cu program, 
cari aparţin altui capitol de activitate intelectuală. 

a 

B. P. Haşdeu, Ursita, roman istoric. București, 
1910. 1 vol. 80. 211 p. Edit. „Minerva“. Preţul: 2 Lei. 

O popularitate propriu zisă n'a avut Hașdeu nici- 
odată. Cu toată lupta sa pentru românism, fie că n'a 
voit, sau că ma avut stăruința necesară, n'a reuşit să 
se înstăpânească pe opinia publică a straturilor mai 
largi. Dar în judecata critică a cărturarilor e de mult 
fixat. Aici el are un loc de onoare, căci nu arareori 
se aude afirmându-se, că Hașdeu înseamnă o expresie 
a geniului neamului nostru. 

În adevăr, Hașdeu reprezintă una din cele mai cu- 
prinzătoare minţi, din câte am avut. Fiu al unei epoce, 
care ne-a dat un şir de talente universale, râvnitoare 
de a deschide mai multe drumuri deodată, Hașdeu 
se deosebește de contimporanii săi prin faptul, că nu 
a rămas un simplu şi însufleţit diletant în toate, căci 
a creat opere de seamă şi cu pecetea de originalitate 
în fiecare direcţie. În filologie el a trecut pe terenul 
îndrăzneţ al comparaţiunei. În istorie a introdus critica 
izvoarelor şi cunoştinţa documentelor străine. lar în 
literatură a propagat neîncetat principiul revenirei la 
literatura populară, „căci nu este nici un alt mijloc 
mai nimerit şi mai frumos de a da unei literaturi culte 
un caracter mai original şi mai distinctiv, decât numai 
nutrind-o din literatura populară“. 

Fără un şir anumit şi o consecvență logică în toate 

preocupările sale, Haşdeu şi-a început cariera cu scrieri 
literare. Despre versurile lui răsleţe ne spune singur 
că „sunt numai oase şi mușchi, în loc de fragedă carne 
catifelată“, Dramele şi proza lui întrec adeseori legile 
artei, dar se ridică pururea la nivelul unor producţiuni 
intelectuale superioare. Asupra polemicelor lui literare, 
a istoriei critice şi a variatelor lui speculaţiuni meta- 
fizice se pot multe spune din partea specialiștilor. 
Dar pururea aceste lucrări vor puteă fi cetite cu plă- 
cere pentru forma lor și pentru extraordinara inteli- 
genţă, ce strălucește în fiecare şir. Atâta sentiment, 
atâta cugetare şi spirit și un atât de frumos zbor al 
fantaziei nu se pot înmormântă niciodată. 

Din consideraţiile aceste nu putem decât să salutăm 
cu bucurie apariția desmormântatului roman „Ursita“, 
scris şi tipărit mai întâiu la 1864, în foiletonul ziarului 
„Buciumul“. La cea dintâiu privire a acestor pagini, 
cunoscătorul își poate da seama, că opere scrise cu 
atâta vioiciune, într'o limbă atât de limpede şi de să- 
nătoasă și cu atâta bogăţie de epizoduri delicioase, 
nu sunt menite să zacă undeva, în coloanele uitate 
ale vechilor gazete, ci trebuie să circuleze. Spiritul 
lui Haşdeu nu trebuie ţinut închis în criptă, căci e 
menit să producă, să cultive, să desluşească. Și un 
editor inteligent, care ar şti ce să aleagă din această 
vastă activitate, ar face un bine real cauzei culturale, 
ținând interesul pururea cald pentru acest scriitor. 

Din toate operile lui Haşdeu sunt puţine, cari, ca 
romanul acesta, ni l-ar prezentă pe autorul întreg, cu 
toate enormele lui însuşiri și, neapărat, cu toate de- 
fectele. Vom găsi în „Ursita“ mai întâiu pe literatul, 
cu o formă mlădioasă și sobră, cu gust estetic rafinat 
în descrieri şi în redarea naturii, cu umor şi ghiduşii 
pe toată linia și cu o rară siguranţă în schiţarea per- 

- soanelor. Vom descoperi apoi pe istoricul, care, în 
chipul unor povestiri uşoare şi întrun mod evident 
instructiv, desfăşoară scene istorice, dă la iveală obi- 
ceiuri naţionale din veacurile trecute, arată virtuţi şi 
păcate strămoşeşti. Și nici filologul nu lipsește! A face, 
în cadrul unei opere de artă, definiția glumeaţă a cu- 
vântului „bere“. sau a scrie, în acelaş cadru, mai multe 
pagini de „istoria critică a ţâganilor“, numai Hașdeu 
îşi puteă permite. 

Dar salturile și variaţia aceasta de explicări şi cu- 
noștințe, cari pot fi gustate din plin de altfel, strică 
desigur caracterului de unitate al lucrării. Din pricina 
lor poate „Ursita“ nici n'ar trebui să fie considerată 
ca roman. Totul este mai mult o succesiune de ta- 
blouri istorice, cu un fir de povestire adeseori între- 
rupt, dar foarte atrăgătoare prin pitorescul lor. Lip- 
sește şi elementul erotic, lipsește o intrigă consecventă 
şi chiar şi sfârşitul rămâne suspendat şi-ţi lasă im- 
presia că ursita însaş nu e împlinită. 

Subiectul povestirii este scos din întâmplările is- 
toriei moldovene, de pe la sfârșitul domniei lui Ștefan- 
cel-Mare şi a fiului său Bogdan Chiorul. Elemente 
mitice, babe, vrăjitoare şi haiduci se amestecă cu fi- 
gurile istorice şi epoca întreagă, cu războaiele, cu 
deprinderile domneşti, cu întocmirile din curţile bo- 
ierilor se ridică înaintea cetitorilor în deplină strălucire 

şi cu mare aparat de amănunte. Și totul este atât de 
intuitiv, atât de adevărat, încât te familiarizează repede 
cu toată atmosfera. Numai că, de câteori cauţi să 
urmărești problema însaş, să întrebi de ursită, rămâi 
desamăgit. Căci ursita e reprezentată prin un copil 
teribil, născut din părinţi haiduci și adus în Suceava 
de postelnicul Şearpe. Despre acest copil un zodiar 
a prevesti, că are să fie la vreme ucigașul lui Ște- 
făniţă, al fiului lui Bogdan şi al răposatei domniţe Stanca. 
Lasă că ursita aceasta la sfârșitul cărţii nu se impli- 
neşte şi autorul ne lasă în nedumerire asupra soartei 
copilaşului de haiduc, dar are un efect straniu și foarte 
caracteristic pentru firea lui Haşdeu, felul cum a căutat 
să facă dintr'un copil nevoiaş de șapte ani un erou 
de roman. 

Sunt însă epizoduri neîntrecute în cartea lui Hașdeu, 
cum este de pildă rolul mătușei vrăjitoare Despa, sau 
acela al călugărului chir-popa Sofronie și ivirea co- 
pilului Petre Rareş. Apreciând valoarea „Ursitei“, ne 
gândim la importanţa ei în aceste epizoduri şi nu 
privită ca o lucrare unitară. 

3 

Emil Gârleanu, Trei vedenii. București, 1910. 
Nr. 1 din „Biblioteca Lumina“. 126 p. Prețul: 30 bani. 

Trebuințele vieții zilnice îi silesc pe scriitorii mai 
tineri de astăzi a abuză adeseori de talentul lor şi a 
şi-l pune pe acesta în serviciul unor intreprinderi uti- 
litare. Pe la ziarele polititice şi prin micile biblioteci 
populare, de unde mai picură mici şi sgârcite onorarii 
literare, îi găsim acum aproape pe toți scriitorii mai 
de seamă. Și în principiu nu ar fi nici o vină la mijloc, 
deoarece este logic și drept, ca scrierile lor să se 
răspândească, sau să se „popularizeze“ prin aceste 
biblioteci. Ni se pare însă totuș, că trebuința aceasta, 
de a ne bagateliză operele de artă, de a le împrăștia 
în coloane zilnice, sau în mici făscioare, aduce cu 
sine mai multe inconveniente. Lasă că, mai întâiu, nu 
ai timpul cuvenit, pentru a da o formă definitivă lu- 
crărilor și că, astfel, multe din paginile tipărite rămân 
fragmentare, sau pure improvizații. Dar pe calea 
aceasta și mai ales cu zorul ce li se dă, prozatorii 
noştri sunt adeseori tentaţi să recurgă la subiecte mai 
puţin cântărite, la anecdote sau întâmplări zilnice fără 
interes. Din pricina acestei supra-producţii, provocată 
de interesul material al scriitorilor, am avut în timpul 
din urmă sincera durere de a constată o colosală slă- 
bire a nivelului artistic la doi prozatori ai noștri, la 
d-nii Ilon Adam şi Vasile Pop, ale căror începuturi ne 
atrăseseră atât de mult. Și semnalăm acest pericol, 
deoarece am vol să salvăm pe atâţia alţii, de lucru- 
rile astea impure şi neisprăvite și să îndemnăm pe toţi 
a păstră cuvenita pietate faţă de valoarea artistică a 
producţiunii lor. 

Trebuie să mărturisim că d-l Em. Gârleanu este 
printre puţinii, cari respectă această condiţiune. În 
volumaşul său de acum, destinat maselor largi de 
cetitori, găsim numai puţine bucăţi, asupra cărora ne 
facem câteva rezerve sub raportul alegerii subiectului 
şi a închegării lui. „O convorbire“ de pildă, pe urmă 
„Judecătorul“ şi „La ţanc“ sunt fără îndoeată mărun- 

jişuri anecdotice din atmosfera banalităţilor zilnice, 
de cari d-l Gârleanu va şti să se păzească, oricât de 
seducător i sar păreă prilejul de a-şi cheltui umorul 
său blajin în atât de ingrate cochetării cu actualitatea. 
În schimb însă restul ne procură toate deliciile celei 
mai rafinate proze. 

Dintrun început ne captivează atenţia prin un gest 
de mişcare, singular în felul său în scrierile lui Gâr- 
leanu. Goana năpraznică a călăreţului Tudor, încleş- 
tarea aceea de o clipă şi rostogolirea în prăpastie a 
celor „Trei vedenii“, este un tablou de o rară plas- 
ticitate şi de un straşnic efect. Alături de aceste vin 
câteva tipuri de demult, de cari se găsesc aşa de multe 
în saltarele imaginaţiei şi ale amintirilor lui Gârleanu, 
mătuşi cuminţi, copii ștrengari şi bătrâni moldoveni, 
ca Vasile Antohi, căpitanul de gardă şi alţii. Și aici 
amicul nostru se întâlneşte cu tovarășul său de muncă 
literară din Ardeal, cu Agârbiceanu. Ceeace sunt pentru 
acesta preoţii şi mătuşite dela poalele Munţilor Apu- 
seni, sunt pentru Gârleanu pastelele, încunjurate de 
aerul moldovean, cu boieri şi cucoane și cu tot cu- 
prinsul lor din trecut. 

lată-ne apoi ajunşi în fața paginei celei mai nouă 
din literatura făcută de acest scriitor. Ca şi în unul 
din volumele anterioare, d-sa ne face surprinderea cu 
o serie de subiecte „din lumea celor cari nu cuvântă“, 
Este un gen de o unică fineţe la noi şi desvălește în- 
tradevăr atâta poezie din acest suflet de prozator şi 
multă putere de a observă şi a admiră natura în fiinţele 
sau fenomenele cele mai mărunte. Principiul acesta 
cunoscut „natura maxime miranda in minimis“ 
el ni-l dovedeşte prin legenda unui trandafir, printr'un 
colț de biserică părăsită, în care un păianjen învălește 
icoana Precestii cu Hristos în braţe, sau prin o furnică 
drumeaţă, care îşi scaldă cu mulțumire trupul într'o 
picătură de rouă. Și-i atâta senin şi veselie în orăcăitul 
broscuţei, care scapă de piciorul dispreţuitor al coco- 
stârcului, încât s'ar păreă că a orăcăit natura întreagă 
în tăcerea dimineţii de vară)... 

Proza aceasta mătăsoasă şi dantelată colorează 
foarte plăcut activitatea din urmă a d-lui Gârleanu şi 
dă şi acestui volum dreptul la vieaţă. 

II. Chendi. 
XR 

Liviu Marian, Suflete Stinghere, nuvele şi schiţe. 
Bucureşti, 1910. 

Departe de Bucovina — fiind singură bucovineancă 
— mi-a venit astăzi un volumaș în mână, care m'a 
impresionat adânc, şi nu pot să nu-mi exprim şi 
eu părerea asupra lui. E volumaşul domnului Liviu 
Marian. Acesta e un tânăr bucovinean, profesor la 
la liceul din Suceava — şi fiul renumitului folclorist 
Florian S. Marian, care a murit acum doi ani. Tå- 
nărul profesor, care — afară de patria sa — nu cred 
să fie prea cunoscut, a mai scris până acum articole 
istorice, critice şi schiţe în foile bucovinene. La mai 
mult nu s'a încercat şi volumul apărut acum — despre 
care voi vorbi — e prima dovadă mai însemnată a 
talentului său literar. Mica Bucovină, care de pre- 
zent nu se bucură de talente literare prea multe, poate 


să vadă în Liviu Marian, un reprezentant vrednic al 
literaturii româneşti. Schiţele şi nuvelele sale sunt 
scrise cu gingăşie și cu un sentiment adânc și par 
luate din însuși sufletul său. Fiecare bucată din aceste 
conţine un tip pentru sine şi fineţa, cu care e ana- 
lizată vieaţa sufletească a persoanelor sale, arată pe 
psihologul intelectual. 

Titlul „Suflete stinghere“ corăspunde pe deplin 
caracterului oamenilor, pe cari îi descrie tânărul 
autor — şi arată tonul fundamental al cărţii întregi. 
Îţi pare că-l vezi pe părintele lon cu figura-i sfiioasă, 
care fuge de lume și totuşi nu poate să nu se plângă 
când intră cu cineva în vorbă, ca să mai uite de 
amarul vieţii. „În lumea lui“ numai se simte Nicu 
Merişor bine, cu toate căar vrea să-şi afle un prietin 
— dorul vecinic al celor ce se simt singuri în lumea 
largă. 

De tot bine e schițată ființa omului „Singur“ în 
bucata întâia. Acesta își petrece zilele departe de 
lume pe un şes pustiu, ca șef al unei staţii mici şi 
nu are altă schimbare decât trecerea trenurilor — 
dar mereu aceleași trenuri — însă cu unica mângă- 
iere şi distracţie: un copilaş de un an şi jumătate, 
a cărui zimbete îl fac să mai uite pustiiul și durerea 
ce i-a lăsat-o femeia iubită — părăsindu-l, Cât de 
plastice sunt scenele sale de iubire, dovedesc bucăţile 
„De ziua ei“ și „Când nu poţi iubi“. Ele îţi dau far- 
mecul intim de-a le fi petrecut singur şi în dânsele 
se resfrânge o durere mută, împreunată cu un nemăr- 
ginit dor de un sufiet înrudit. Dacă mai amintesc că 
şi unele schiţe cu amintiri proprii sunt tot atât de 
bine reușite, cred cam spus aproximativ totul despre 
conţinutul acestei cărţi. Caracteristic pentru povestitor 
e că nu-l atrag mult nici frumuseţile naturii nici alte 
contemplaţiuni în istorisirile sale, ci dânsul se ocupă 
exclusiv numai cu persoana ce o are înaintea ochilor, 
despre care îţi dă o icoană atât de bine construită, 
că nu o uiţi degrabă. În întregul, mica carte a com- 
patriotului meu e o adunare simpatică de povestiri bine 
reușite cu note personale şi un dar deosebit de ob- 
servare. 


Deliblata, Bănat. Anica Ivacicovici. 


% 

Dr. Onisifor Ghibu, Der moderne Utraquismus 
oder die Zweisprachigkeit in der Volksschule. În „Păda- 
gogisches Magazin“, Nr. 414. p. 128. Langenzalza. 
Preţul: 1 M. 60 Pf. 

Cartea de faţă, despre care am făcut pomenire şi 
în o dare de seamă din numărul precedent al revistei 
noastre, a fost prezentată ca teză de doctorat la uni- 
versitatea din lena. 

În ea d-l Ghibu tractează una din cele mai actuale 
şi mai capitale chestiuni cari preocupă deopotrivă de 
mult, atât pe cei mai luminaţi cugetători și bărbaţi de 
şcoală, cât.şi pe diferitele state europene și popoare 
cari le alcătuiesc, anume chestiunea utracvismului 
modern. 

El se deosebeşte esenţial de utracvismul cunoscut 
până aici, care aveă un categoric scop cultural: susţi- 
nerea şi transmiterea vechei, clasicei culturi eline şi 

romane generaţiilor viitoare prin intermediul limbilor 
grecești și latine. În opoziţie cu acesta utracvismul 


modern, e determinat de consideraţii pur politice. El : 


porneşte din principiul, că diversitatea limbilor con- 
stitue în o ţară un zid de destrămare, pe când limba 
unitară ar fi o legătură puternică pentru înfrăţirea 
tuturor. Pretinde prin urmare, ca o datorie categoric 
patriotică, învăţarea limbii statului. Subt acest pretext 
de faiş patriotism, politica vede în utracvism un mijloc 
pentru promovarea asimilării diferitelor elemente de 
alte limbi, cu rassa dominantă. Statul umblă deci 
nu numai să impună limba sa acestor elemente, ci 
caută chiar să le șteargă îndreptăţirea la cultivarea 
limbei lor proprii. Cât de absurdă și potrivnică e 
această pretenţie legilor fireşti de desvoltare şi cu 
deosebire principiilor fundamentale ale pedagogiei 
moderne, cearcă s'o dovedească d-i Ghibu prin o 
expunere sistematică, sprijinit pe argumentările logice 
şi convingătoare ale marilor pedagogi și condeie cu 
reputație universală cum şi pe fapte concrete din cele 
mai edificative. 

Capitolele următoare, cari dau cuprinsul cărții, și 
anume: 1. Utracvismul modern, 2. Fiinţa utracvismului 
modern, 3. Utracvismul și politica, 4. Utracvismul şi 
pedagogia, 5. Utracvismul în şcoala populară, 6. Re- 
zultatele utracvismului, 7. Utracvismul în Ungaria 
și 8. Încheierea, se citesc cu multă plăcere şi cu tot 


atâta interes. Adăugând împrejurarea că se vorbeşte - 


şi despre situaţia şcolilor noastre, interesul pentru ea 
e indoit de mare. Cartea are una din acele rarissime 
calități pe cari n'o găseşti la atâtea altele, aceea adecă 
de-a nu o puteă lăsă din mână până n'ai disecat și 
ultima ei pagină. 

Nota de originalitate şi actualitate în alegerea subiec- 
tului, originalitate care caracterizează şi celelalte lucrări 
anterioare ale d-lui Ghibu, sporeşte în măsură deose- 
bită valoarea ei intrinsecă. Nota aceasta merită să fie 
scoasă la iveală, ca ceva cu totul caracteristic, în con- 
cepţia de producţie foarte puţin originală a tinerilor 
noştri scriitori și cu deosebire a acelora cari de voie 
de nevoie scriu în limba germană. Acesta e cazul cu 

doctorii în pedagogie. Câte teze de doctorat nu s'au 
scris de ardelenii noștri, fără nici un interes pentru 
poporul românesc, cari au rămas colbuite în arhivele 
universităţilor germane ca nişte umile contribuţii la 
literatura pedagogică nemţească. Pe când cu niţică 
stăruință s'ar fi putut găsi subiecte mai originale, 
chiar atingătoare de noi, cari ar interesă adeseori în 
aceeaş măsură şi pe Germanii, nu arareori plictisiţi de 
tiradele şterse şi plate scrise asupra cutărui mare 
pedagog de cutare român ardelean. Ceva ce ar con- 
trebul în acelaş timp și la sporirea literaturii peda- 
gogice românești, atât de puţintică. 

Din acest punct de vedere cartea d-lui Ghibu, e 
o indicație de mare preţ. pentru viitorii noştri pedagogi. 

Ea nu e numai ‘o simplă teză uşurică, ticluită în 
vederea obţinerii pretenţiosului titlu de „doctor“, ci 
o lucrare cerută de îndemnurile unei conştiinţi treze 
şi clare, care pe lângă folosul personal, îşi dă seama 
de necesitatea și utilitatea ei mai ales pentru poporul 
din care face parte. Munca determinată de astfel de 
consideraţii, e în adevăr singura pozitivă şi folositoare. 
Prin împrejurarea că d-l Ghibu vorbeşte şi despre 
şcolile naționalităților şi cu deosebire ale Românilor 
din Ungaria, lucrarea d-sale este in acelaș timp și 
o minunată carte de informaţie pentru străinătatea 
atât de puţin şi falş orientată asupra stărilor dela noi. 

S'ar face un serviciu nepreţuit literaturii pedagogice 
româneşti, dacă ea s'ar redă cât mai curând in româ- 
nește, pentru a fi accesibilă şi necunoscătorilor limbii 
germane. Căci merită să aibă o răspândire cât mai 
întinsă. 

O recomandăm cu căldură în specia! învăţătorimii 
noastre, care va găsi în ea lucruri demne de ştiut și 
nu se poate mai instructive, şi intelectualilor noștri 
cari vor puteă cunoaşte o pagină extrem de intere- 
santă şi actuală din frământările și luptele ce se 
desfășură la diferite popoare și state europene, în 
jurul celei mai importante instituții de educaţie şi 
civilizare. Cartea se poate cere la librăria arhidiecezană 
din Sibiiu. 

lL M. 


= 


Cronică. 


„Societatea pentru fond de teatru“ în Reghin. 
Adunarea generală a acestei Societăţi, ţinută in Re- 
ghin la 28 August a. c., a fost una dintre cele mai 
frumoase pe cari le-am văzut la noi. Atât ideile, cari 
s'au accentuat, cât şi prestaţiuni!e artistice aranjate 
cu ocazia acestei adunări generale au fost la un nivel 
neobişnuit la noi. „Asociaţia“ și-a găsit o rivală, care 
poate să o intunece, dacă nu-și va da silința să-şi 
mai primenească și dânsa forţele de muncă cu oameni 
noi, cari au înțelegere mai adâncă pentru problemele 
culturale ale neamului nostru. „Societatea pentru fond 


de teatru“, de când are în fruntea ei un om înzestrat 
cu o înaltă cultură, cu o judecată limpede, cu un simţ 
al realităţii și cu un suflet cald, a luat un avânt im- 
punător, care cucereşte şi entuziasmează. Rar mi s'a 
întâmplat să aud la adunările noastre de tot felul un 
discurs mai concentrat, mai limpede, mai temeinic şi 
mai frumos ca al d-lui Mihu. Cu acest prilej am des- 
coperit în d-sa şi un orator de prima forţă. Discur- 
sul și i-a rostit cu atâta eleganţă și cu atâta natura- 
leţă, încât eră cu neputinţă să nu cucerească și să nu 
convingă. Ideile bine cumpănite și studiate cu râgaz 

se înşiruiau logic, robind atenţiunea celui mai dificil 
ascultător. Lipsa gesturilor, a patosului în glas, atât 
de obișnuit la noi, a izbucnirilor sentimentale ieftine, 
au contribuit mult la efectul acestui discurs. Chiar și 
modestia d-lui Mihu nu făceă impresia de căutată. 
Eu, care nu prea am obiceiul să mă entuziasmez de 
mulți oameni dela noi, mai ales din generaţiile trecute, 
trebuie să mărturisesc că am rămas încântat de per- 
sonalitatea întreagă a d-lui Mihu. În d-sa am des- 
coperit un om superior. Şi adaug că îmi dau seama 
de greutatea acestor cuvinte. 

Cuvântarea d-lui Mihu eră așteptată şi cu o cu- 
riozitate politică. Și pare că d-sa și-a dat foarte bine 
seama de aşteptările publicului. Deaceea îmi închipui 
că a vorbit aşa de categoric, fără de nici un ocol, 
formulând idealul naţional al neamului românesc din 
acestă ţară în următoarele cuvinte: 

„Întăriţi prin cultură şi bunăstare, subt paza și în 
marginile legilor patriei noastre comune, în bună con- 
veţuire cu concetăţenii noştri de alt neam, dar toto- 
dată în strânsă și neîncetată legătură su- 
fletească cu fraţii noștri de un sânge de 
subt alte stăpâniri, vrem, mai mult: suntem 
firm decişi, ca, sub orice împrejurări, şi 
împotriva tuturor piedicilor fireşti sau 
meşteșugite, ce vom află în calea noastră, 
să ne trăim şi mai departe vieaţa noastră 
românească pe aceste plaiuri şi în aceste vălcele, 
îngrășşate cu mult sânge românesc și rămase nouă 
scumpă moştenire dela moșii şi strămoşii noştri. lar 
în realizarea acestui ideal, avem aceea credinţă tare, 
pe care ne-o dă simţul puterii noastre de vieaţă și 
de rezistenţă naţională!“ 

Aceste declaraţiuni fericite ale d-lui Mihu au fost 
primite cu entuziaste aplauze din partea publicului. 
Publicul a aplaudat formularea cinstită a idealului 
nostru naţional din partea unei personalităţi chemate 
se joace un rol conducător în vieaţa noastră politică; 
a aplaudat curăţia sertimentelor româneşti a frunta- 
şului politic, care conduce tratativele de împăcare 
cu guvernul. 

Partea întroductivă a discursului rostit de d-l Mihu, 
peste care ziarele au trecut uşor la ordinea zilei, a 
avut deci şi însemnătatea unei profesiuni de credință 
politică de cea mai mare însemnătate în aceste zile 
tulburi, în cari târgoveţii cu. mintea îngustă şi cu 
cinstea tocită încearcă să tulbure atmosfera vieţii 
noastre naţionale. 

În restul cuvântului de deschidere d-t Mihu s'a 
ocupat cu problemele „Societăţii pentru fond de teatru“. 
D-sa a propus un termin de zece ani pentru înş- 
ghebarea unei trupe de actori, ce se va constitui 
într'o societate dramatică de sine stătătoare şi care va 
fi ajutată de „Societatea pentru fond de teatru“ cu o 
subvenție anuală de 30.000 cor. Soluţia dată de d-l 
Mihu a găsit-o toată lumea destul de ingenioasă. 
Greutăţi cu toate aceste sunt. Voiu spune numai câteva. 
„Societatea pentru fond de teatru român“ va avea să 
crească actorii, cari vor alcătui viitoarea trupă teatrală. 
Va da deci burse, ca şi până acum. Dacă va avea 

norocul să găsească tineri de talent și devotați idea- 


-lului urmărit, desigur că treburile vor merge strună. 


Peste zece ani vom puteă aveă trupa teatrală. Dar 
dacă tinerii nu vor împlini aşteptărite? Ce se va în- 
tâmplă cu tinerii întorşi dela studii ca actori slabi? 
Cel însărcinat cu alcătuirea trupei teatrale va fi ob- 
ligat să-i angajeze? Și cine va fi acel ce va fi che- 
mat să conducă trupa teatrală? Se va ivi oare în 
acești zece ani? Eu cred că încercările acestea vor 
cauză multă bătaie de cap şi şi mai multă cheltueală 
„Societăţii pentru fond de teatru“. Se ştie că artiştii 
adevărați sunt nişte oameni ciudaţi, cari nu se 
prea ţin de invoeli şi de obligamente. Ei se simt 
deslegaţi de orice morală pământească și lucrează 
așa cum îi taie capul. Se duc şi vin când le place 
lor. Și nu se preaimbulzesc la muncă grea. Se poate 
deci că artiştii talentaţi să pricinuească Societăţii şi 
mai multe încurcături, ca cei lipsiți de talent. Accen- 
tuăm aceste greutăţi numai pentru a atrage luarea 
aminte a comitetului central a societății că trebuie să 
fie cu foarte multă băgare de seamă la acordarea 
burselor şi la alegerea persoanelor. De altfel recunosc 
că toată chestiunea bursierilor e o loterie. De vom 
aveă noroc, vom câștigă tot artiști de seamă și con- 
ştienţioşi. De nu, vom prelungi terminul de zece ani 
și ne vom rugă lui Dumnezeu să mai trimită asupra 
mamelor române cât mai multe binecuvântări artistice. 
D-l Mihu s'a ocupat și de problema dificilă: ce teatru 
voim să înființăm ? Şi a răspuns... „noi nu avem nevoie 
de teatru, în care să se facă artă pură, sau „artă pentru 
artă“, nu avem lipsă nici de un teatru pentru distracţii 
ușoare, potrivite a satisface gusturi subţiri. Nu. Gândul 
nostru trebuie să se îndrepteze spre un altfel de teatru. 
În teatrul doririlor noastre, sigur, încă va trebul să se 
facă artă, dar artă cu anumită tendinţă, pentrucă teatrul 
nostru trebuie să fie o şcoală pentru luminarea min- 
ților şi întărirea inimilor; teatrul nostru trebuie să fie 
un templu, în care să se preamărească virtutea, drep- 
tatea, frumosul şi adevărul etern şi să se combată 
păcatele noastre strămoşeşti şi viţiile noastre moderne. 
Teatrul nostru trebuie să fie un cămin, în care să 
arză nestinsă flacăra sacră a iubirii de neam, lege şi 
tot ce e al nostru. În fine teatrul nostru trebuie să fie 
un altar, la care jertfa adusă, să se slujească în o 
limbă românească dulce ca fagurele de miere și lim- 
pede ca apa cristalină a izvorului de munte“. 
Astăzie la ordinea zilei arta cu tendinţă. Mai ales artiştii 
lipsiţi de talente reale şi oamenii politici se însufleţesc 
pentru ea. Prin urmare d-l Mihu a ţinut pas cu spiritul 
timpului când a vorbit despre artă. Dacă arta tenden- 
țioasă e sau nu arta pe care întradevăr trebuie să o 
cultive orice popor, e altă chestiune. Ar trebui să fac 
o digresiune prea întinsă pentru a discută întru cât 
cuvintele „artă tendenţioasă“ își au dreptul de existenţă 
şi întru cât suntem în drept a ne lepădă de aşa numita 
„artă pentru artă“. Deocamdată țin să accentuez numai, 
nu ştiu pentru a câta oară, că nu tendinţa hotăreşte 
valoarea artistică şi educativă a unei opere de artă, 
ci altceva și anume: talentul artistului. lar a impune 
unui talent se scrie cu tendinţă sau fără tendință e un 

lucru imposibil, fiindcă nimeni nu poate cere ca artistul 
să fie altfel de cum l-a lăsat Dumnezeu. Unii dintre 
artişti, cei mari, prind în forme veşnice frământările 
sufletului omenesc, aspectele vieții, alții creează feerii, 
zugrăvesc colţuri delicate şi mărunte din lumea senti- 
mentelor, alţii supun raţionamente:or critice rostul şi 
moravurile societăţii, alţii cântă vitejiile şi durerile 
naționale ş. a. m. d. Fiecare după inclinaţiunea și 
construcţia lui sufletească. Dar toţi simt în creaţiunile 
lor mai presus de toate fiorul artistic, care pe urmă 
consfinţește şi tendinţa, dacă ea trăește în sufletul tor. 
În creaţiunile artistice se restrânge bine înţeles vieaţa 
națională a poporului în mijlocul căruia s'au născut. 
Aşa cred că a vrut să înţeleagă şi d-l Mihu che- 
marea teatrului nostru, fiindcă altfel nu se poate. Dacă 
de pildă un scriitor al nostru va scrie o feerie, care 
după natura ei se apropie mai mult de arta pură 
decât de cea tendenţioasă, de sigur că Societatea 
teatrală nu o va respinge pentru a representă pe 
„Moise Păcurariul“ sau alte piese tendenţioase, tipă- 
rite in „Biblioteca teatrală“, lipsite de orice valoare 
artistică. A face din teatrul dela noi un teatru didactic, 
cred că nu poate fi ţinta societăţii teatrale, căci 
se știe că deasemenea teatru lumea se plictisește 
îngrozitor şi fuge ca de orice pedantism dăscălesc. 

Repertoriul teatral va fi deci o nouă greutate de 
care se va izbi „Societatea pentru fond de teatru“. 
Nu e însă imposibil de învins cu vremea. 

* 

În şedinţele adunării generale s'a vorbit și despre 
activitatea Societăţii din ultimul an. S'a constatat, fără 
nici o discuţie, că s'au înființat peste 60 de „comitete 
filiale“, dintre cari numai două au raportat comitetului 
central ce-au lucrat. D-l Bănuţ şi-a câștigat deose- 
bite merite, organizând „comitetele filiale“ şi sporind 
numărul membrilor. În urma acestui spor, averea so- 
cietăţii a crescut cu 46.000 cor. în cursul anului trecut, 
urcându-se, în total, la aproape 500.000 cor. Tot d-l 
Bănuţ a aranjat mai multe reprezentații cu diletanții 
din diferite centre și a ţinut mai multe conferinţe. În 
vară a făcut cu bursierii societăţii, d-nii Crișan și 
Mărcuş un strălucit turneu artistic, care a cucerit pre- 
tutindeni publicul românesc. Asupra activităţiii „So- 
cietății pentru fond de teatru român“ s'ar mai fi putut 
vorbi multe la adunarea generală din Reghin. Dar n'a 
avut cine. Publicul n'a intrat în nici o discuţie, n'a 
venit nici cu o idee nouă. A aprobat numai din cap 
şi a aplaudat frenetic. Aceste exerciţii musculare mie 
nu mi-au fost deloc simpatice. Mi-ar fi plăcut mai 
bine s'azist ia un schimb de idei între cât mai mulţi. 
Asta ar fi dovedit că publicul românesc se interesează 
şi înţelege problemele societăţii. Ar fi dovedit că 
membri iau parte activă la realizarea idealurilor ur- 
mărite de societate. Peste tot noi pătimim de o foarte 
caracteristică teamă de-a aduce în discuţie idei la 
adunările noastre culturale. Toate merg plictisitor de 
neted şi de frumos. Să sperăm că în viitorul apropiat, 
când — după promisiunea prezidentului — se vor 
schimbă și lărgi statutele societăţii și se va spori 
numărul membrilor din comitetul central, vom avea 
parte s'azistăm la adunări generate mai pline de vieaţă. 

Cu aceste încheiu raportul despre partea oficială 
a adunării generale. lar în numărul viitor voiu vorbi 
despre serbări şi jocurile poporale, cari, pentru mine, 
au fost o adevărată revelaţie. (T. Codru.) 

38 

Dela serbările din Reghin. Cu ocazia adunării 
generale a „Societății pentru fond de teatru“ din Reghin, 
d-l Oct. C. Tăslăuanu a rostit în numele „Asociației“ 
următoarea vorbire: 

Domnule președinte, 
On. adunare generală, 

Întrunirile culturale sunt pentru noi tot atâtea clipe 
frumoase, în cari ne străduim a ne desăvârși educaţia 
națională a sufletului nostru dornic de lumină. Aceste 
întruniri sunt Singurile prilejuri, când, pe pământul 
acestei ţări, sufletul nostru îşi desface mai cu îndrăz- 
neală aripile pentru a-şi dovedi puterea de vieaţă şi 
iscusința de a cuceri înălțimile cele mai strălucitoare 
ale culturii. În împrejurările vitrege, între cari sufletul 
poporului nostru se sbate pentru a puteă atinge idea- 
lurile urmărite de orice neam trezit la conştiinţa na- 
țională, trebuie să recunoască atât prietinii cât şi duș- 
manii că noi Românii avem dreptul de a privi cu 
mândrie ia calea ce-am făcut-o până acum şi de a ne 
uită, cu deplină incredere în izbândă, la calea prea 
ce ne mai așteaptă. 

Una dintre dovezile cele mai strălucite a drumului 
ce l-am parcurs ni-o dă „Societatea pentru fond de 
teatru român“, care făgăduește că încurând va fi un 
factor de prima însemnătate în vieaţa noastră naţio- 
nală. Ea înaintează cu paşi repezi spre ţinta ce o ur- 
măreşte și cei din urmă ani ai activităţii sale ne în- 
dreptăţesc a crede că în timp nu tocmai îndepărtat 
îşi va vedeă întrupate măcar o parte dintre idealuri. 

Prin reprezentațiile ce le va aranjă, Societatea tea- 
trală e chemată să fie un element puternic de luptă 
al ideilor ce ne frământă sufletele. Căci teatrul, poate 
mai mult decât celelaite arte, pe lângă tendinţa de a 
prinde în forme veşnice de frumuseţe manifestările 
vieţii, ia parte activă şi hotăritoare şi în lupta ideilor. 
Scena teatrului e şi ea un câmp de războiu, pe care 
se ucid tirăniile, asupririle, moravurile rele, ideile in- 
vechite şi pe care răsună trâmbiţele de războiu ale 
libertăţii, se cântă imnuri de preamărire eroilor şi 
martirilor, se serbează triumfurile neamurilor și ale 
ideilor nouă. Și e firesc să fie așa, fiindcă arta, prin 
urmare şi teatrul, nu e decât o iîntrupare estetică a 
vieţii, iar vieaţa e o neîntreruptă luptă. O luptă crân- 
cenă mai ales pentru un popor ca al nostru care are 
atâtea visuri neîmplinite. Neimplinite din vina noastră. 
Și noi toţi, Doamnelor şi Domnilor, dacă ne vom cer- 
cetă mintea, dacă ne vom întrebă inima, dacă ne vom 
răscoli adâncimile sufletului întreg, va trebui să simţim 
o licărire cât de mică a conştiinţei că suntem datori 
a luptă din răsputeri, cu jertfe mari şi chiar şi prin 
artă pentru împlinirea visurilor celor mai îndrăznețe 
ale neamului nostru. Un neam, care nu se sbuciumă 
veşnic după visuri, după idealuri, e un neam osândit 
la moarte. Dacă noi cărturarii, în conştiinţa cărora 
trebuie să fâlfăie mai aprinsă flacăra idealurilor, ce 
dormitează nelămurite în milioanele de suflete robite 

de întunerecul neștiinţei, dacă noi nu ţinem sus fla- 
mura de luptă, atunci noi Suntem vinovaţii cei mari, 
cari contribuim la moartea idealurilor şi a existenţei 
naţionale a poporului nostru. Trebuie să ne dăm deci 
seama că răspunderea noastră, a conducătorilor, e mare 
şi pe pământ şi în cer. 

Unul dintre visurile, dintre idealurile noastre e cul- 
tura naţională, pe care o propovădueşte şi „Societatea 
pentru fond de teatru“. Cultura națională e arma 
noastră cea mai întricoşată împotriva tuturor ispitelor 
și primejdiilor, cari ne pândesc existenţa. Această armă 
nu se cumpără însă dela străini, nu se câştigă prin 
târgueli dela te miri ce prăvălii. Cei ce cred că, intrând 
în bazarurile improvizate dela bâlciuri ale negustorilor 
străini, pot să ne fericească cu o cultură națională, 
se înșeală amar. Căci această armă se poate făuri 
decât din oţelul sufletelor noastre proprii și numai 
de noi înşi-ne, prin sforţările minţii, prin disciplinarea 
voinţii și prin luptă îndârătnică. 

„Societatea pentru fond de teatru român“ dovedeşte 
prin fapte că lucrează cu hărnicie pentru întărirea 
culturii noastre naţionale, deaceea, în numele celeilalte 
instituţii surori „Asociaţia pentru literatura română şi 
cultura poporului român“, îi prezint omagiile și salu- 
tările colegiale, dorindu-i tot mai mare spor la muncă. 

8 

Porturi românești. În acest număr reproducem 
câteva porturi românești din diferite ţinuturi, cari ne-au 
fost puse la dispoziţie de „Atelierul de ţesături şi cu- 
sături românești“ al „Reuniunii femeilor române din 
comit. Hunedoarei“, cu sediul in Orăştie. Frumoasele 
străduinţe ale acestui atelier se laudă dela sine. Fe- 
licităm din inimă pe conducătoarele acestui atelier 
pentru zelul ce-l arată pentru studiarea și păstrarea 
portului nostru naţional. Când am vorbit de balul cos- 
tumat din Arad (vezi „Luceafărul“ Nr. 5 și 8 — 1910) 
am accentuat pe scurt principiile de cari trebuie să 
fie călăuzite doamnele noastre in studiarea portului 
țărăresc. Și ne bucurăm din inimă, văzând că se lu- 
crează în această direcţie. | 

În legătură cu aceste fotografii publicăm şi scri- 
soarea d-lui V. Stroescu, pe care a adresat-o, în luna 
Maiu a. c, doamnelor române din Arad. 

„Onorate Doamne! Vă mulţămesc pentru căl- 
duroasa D-Voastre scrisoare. Din intâmplare, eu cunosc 
multe persoane din societatea D-Voastre, dacă nu în 
fiinţe, apoi în aparenţe. Primesc revista „Luceafărul“. 
Întrun număr este fotografia doamnelor din Arad, 
scoasă după un bal — in costumuri naţionale. La noi, 
aici în Sanatoriu — în turnul Babilonului, — felurite 
naţionalităţi, se vorbeşte în multe limbi, şi noi Românii, 
aşa ne-a blagoslovit Dumnezeu să ne înțelegem cu 
toți — în limbile lor. Am avut plăcerea să mă laud 
înaintea tovarășilor mei, arătându-le fotografia. Constat 
enorma impresie, ce a făcut asupra tuturora. Din toate 
părţile nu mai auziam: — mais, c'est un concours de 
beautés! It is splendid! They are ali graceful and 
beautiful! Nemţii ţipau, cât le ținea gura: Herrlich! 
Wunderschön! Ruşii, Polonii exclamară în limbile lor. 
Eu sunt deprins a vedeă Românce; în majoritate sunt 

toate frumoase, dar Vă spun drept, că după extazul 
tuturor, eu singur am început a-mi da mai bine seama 
de frumuseţea Româncelor. În fotografia de faţă, din 
intâmplare, s'au adunat doamne din societate, nu s'au 
ales, și cu bunăseama, una-i mai frmoasă decât alta. 
La alte naţiuni, ar fi trebuit vreme şi stăruinţe, să se 
adune la un loc atâtea frumuseți, şi încă dacă s'ar fi 
aflat? Din partea infăţişării noi Românii avem noroc. 
Firea ne-a obijduit femeile noastre; în genere ele sunt 
frumoase, şi mai ales au o expresie dulce, atrăgătoare 
(cuvântul: are pe vino încoace, în alte limbi nu există) 
şi graţioase. La alte naţiuni, multe generaţiuni vor 
trebui să treacă, ca tipul lor să se innobileze şi să se 
perfecţioneze. Noi îl avem materialul gata, şi-i frumos; 
mii de ani şi sute de generaţii au lucrat la perfec- 
ţiunea lui. Aşteptăm numai împrejurări mai prielnice, 
ca să se înfăţişeze în toată splendoarea, pentrucă forma 
frumoasă are şi conţinut frumos şi select. Așadară 
stăruiţi, fără preget, a deşșteptă şi însufleţi formele 
astea frumoase, cu cari firea a înzestrat națiunea 
noastră, și Dumnezeu să Vă ajute! 

Am vrut să Vă scriu despre şcoală, şi V'am scris 
despre femeile române; dar dacă mai este chip, 
apoi prin şcoală, tipul femeilor va deveni încă mai 
frumos, numai bunul Dumnezeu să ie dee sănătate și 
să le facă fericite în vieaţă! Cu toată stima Vă salut 
s. s. Vasile Stroescu“. l 

Această scrisoare a binevoit a ni-o pune la dispo- 
ziție d-na Letiţia Oncu din Arad. Îi mulțumim și pe 
această cale pentru amabilitate. Prin ea ne-a înlesnit 
a cunoaşte aprecierile unui om cult despre portul şi 
frumuseţea femeilor noastre, pe cari — de ce n'am 
spune-0o? — noi nu le-am prea admirat până acum. 

g8 

Şcoala de fete din Arad. Când am auzit că în 
Arad se plănuește clădirea unui nou aşezământ, che- 
mat să îngrijească de educația morală și intelectuală 
a viitoarelor mame române, am simţit o sinceră bu- 
curie, dându-ne bine seama ce rol hotăritor are astăzi 
şcoala în vieața unui popor. O şcoală de fete la mar- 
gina Românismului înseamnă o cetăţuie puternică de 
apărare naţională împotriva înfiuinţii străine. Și toţi 
câţi privesc și inţeleg chestiunea naţională dintr'un 
punct de vedere mai înalt sunt datori să sprijinească 
din răsputeri înfiinţarea și susținerea unui asemenea 
aşezământ, chiar dacă ar reclamă jertfe mari. Așa 
credem că s'a gândit și marele binefăcător d-l Vasile 
Stroescu, când a dăruit spre acest scop o sută de mii 
de coroane. În scrisoarea de donaţiune spune lămurit: 
„Doresc ca edificiul proiectat... să devie un adevărat 
focar al redeşteptării multor generaţiuni“. Ceeace în- 
teleg, însă, oameni superiori, cu sufletul larg şi mână 
darnică, ca d-l Stroescu, se pare că nu vor să pri- 
ceapă alții: Episcopul şi consistorul din Arad, cari 
în urma situaţiei lor oficiale sunt datori a jertfi totul 
pentru cultura naţională. 

Ca să înţeleagă şi cetitorii despre ce e vorba vom 
istoris! în câteva cuvinte „Afacerea şcoalei de fete din 
Arad“, întemeindu-ne pe broșurile — cu acest titlu 
— ce le-am primit la redacţie. 

„Reuniunea femeilor române din Arad și provincie“ 
s'a înfiinţat, la a. 1885, anume cu scopul de a susținea 
o școală de fete superioară și un internat pentru 
educaţia fetelor române. Școala cu internat s'a şi în- 
ființat. Dar la 1890, ministrul de instrucţie a pus bețe 
în roate reuniunii și i-a denegat dreptul de a sus- 
ținea școala. Reuniunea femeilor a fost deci silită să 
cedeze şcoala consistorului din Arad, care a şi primit-o 
obligându-se a o susținea până când reuniunea va fi 
în poziție să o poată reprimi. Ce învoeală a fost între 
consistor şi reuniune în ce priveşte conducerea şcoalei 
şi administrarea ei, nu ştim, fiindcă în actele publi- 
cate se vorbește numai de „proiecte de contracte“, 
dar nu de contracte împlinite. 

În anul trecut reuniunea femeilor române din Arad 
s'a redeşteptat din letargia ce o stăpânise peste 15 
ani şi a început să se intereseze din nou de școală. 
Și în curs de un an a adunat suma de aproape 200.000 
coroane pentru zidirea unei clădiri pe seama școalei 
de fete și a internatului. În Maiu a. c. a adresat con- 
sistorului din Arad un „proiect de acord“, în care îi 
cereă un loc de clădire pentru şcoală, o sumă de 
90.000 coroane pentru zidirea și instalarea ei, şi îşi 
reclamă şi unele drepturi în conducerea șşcoalei şi a 
internatului. Notăm că suma de 90.000 coroane se 
compune tot din fonduri administrate de consistor cu 
destinaţia pentru școala de fete. Consistorul, însă, 
prin glasul Episcopului, nu se arată dispus a mai 
face tovărăşie cu Reuniunea femeilor în ce priveşte 
şcoala. E gata, însă, să-i redee reuniunii şcoala, dacă 
vrea și poate să o susţină. Consistorul refuză aju- 
toarele băneşti pentru zidirea unui nou edificiu. ȘI, 
in parte, poate are dreptate. Zicem în parte, fiindcă 
cu bunăînţelegere şi bunăvoință nu ar fi cu neputinţă 
să jertiească o parte din fonduri pentru zidire, care nu 
va fio „zidire moartă“, cum o numesc d-nii din consistor. 

Reuniunea femeilor, în urma acestei atitudini prea 
puţini entuziaste a consistorului, şi-a redus cererile 
față de el şi se angajează a clâdi pe cheltueala şi 
răspunderea ei proprie edificiul pentru noua școală, 
a cărei proprietate o cedează consistorului. Îi cere 
numai locul de zidire, renunțând bineînţeles şi la 
dreptul de proprietate ai acestuia. 

E aşa de clară situaţia și idea aşa de uşor de 
realizat, încât mărturisim că nu mai înțelegem de ce 
se amână răspunsul părintesc și înțelegător al con- 
sistorului. O clădire nouă înseamnă inceputul unei 
vieţi nouă. Și noi pretutindeni avem lipsă de ea. 

După cum suntem informaţi anul acesta s'au în- 
scris până acum la şcoala din Arad 30 de eleve, cu 
16 mai multe ca în anul trecut. Ceeace dovedeşte că 
părinţii se ştiu însufleți de intenţiile frumoase ale 
reuniunii femeilor române din Arad. 

E rândul consistorului să dovedească și el că îşi 
înţelege chemarea și datoria. 

Sperăm că în toamna acestui an se vor aghezmui 
temeliile noului așezământ cultura! cu o menire aşa 
de importantă pentru cultura neamului nostru din 
Părţile Aradului. 

g 


Spre lumină. Am cetit, sub acest titlu, un frumos 
articol în „Drapelul“, făcând pomenire de marea în- 
ghesueală a elevilor, cu inceputul anului școlar. E 
vorba de elevii şcoalelor medii. Și, cum şcoalele 
străine încep a-şi zăvori porţile înaintea odraslelor 
valahe — (un preot îmi spuneă, cum directorul gim- 
naziului săsesc din M. i-a spus verde, „că n'au nici o 
trebuință să crească elevi români“) — e vorbă numai 
de școalele medii românești; cât pentru cele ale 
statului, zăvoarele ior sunt tot aşa de închise. Aglo- 
meraţia in gimnaziile românești este din ce în ce mai 
mare și ridicarea gimnaziului din Brad la opt clase, 
este mai mult decât o dorinţă pie. 

E o reacțiune firească, — după vremurile de umi- 
linţă, — nizuința aceasta spre lumină într'o vreme, 
când certificatul de maturitate e cea dintâi cerință 
pentru a-ţi face o carieră. 

Şi totuşi aglomeraţia aceasta nu ne înveselește 
prea mult! Ne gândim la celealalte neamuri, cu o 
situaţie mai norocoasă, câte terene de muncă le stau la 
dispoziţie. Ne gândim, că cel din urmă licean poate 
să viseze, în ţara noastră, să ajungă deputat sau 
chiar ministru. Dar unde sunt visele odraslelor noastre, 
de unde se explică goana asta febrilă după lumină, 
când aceasta are aşa de puţine ţinte realizabile, în 
împrejurările noastre? Te faci preot sau te faci das- 
căl; mai rămâne să te faci profesor, inginer, medic 
sau advocat. Dar cine a văzut înghesueala dela pri- 
mirea în seminar, sau lupta desperată alor 4—5 con- 
curenţi pentru a-și acapară o parohie — înţelege, că 
avem deja un surplus destul de respectabil în această 
direcție. Advocaţi avem, deasemeni, destul de mulţi, 
ca să nu zicem prea mulţi; catedreie profesorilor 
noştri sunt limitate; a medicilor pe aceeaş urmă, 
iar cât pentru ingineri, sunt avizaţi, credem, mai mult 
ca oricare altul să intre în serviciul statului. 

Ce ne facem deci cu atâţi tineri, cari trec prin 
gimnaziu, luptând cu atâtea neajunsuri și se pome- 
nesc pe urmă, că nu mai sunt în stare să urmeze 
studiile chiar dupăce au trecut pragul maturității? 
Ce ne facem cu acest surplus, care în alte împre- 
jurări ar fi fost foarte necesar, iar în împrejurările 
date, e un balast, o sucrescenţă îngrijorătoare, pentru 
proletariatul intelectual! 

O selecţiune cât mai severă se impune din ce în 
ce mai mult. Rămână băieţii mai puțin talentaţi şi 
mai lipsiţi de mijloace pentru cariere de meserii — 
avem atâta teren de muncă încă în această direcţie 
— unde se pot ferici cu clase mai puţine, și unde îi 
aşteaptă un viitor destul de frumos — mai frumos 
ca al multor intelectuali cu diplome universitare! — 
dacă au isprăvit patru sau şase clase gimnaziale. 

Să nu ne creştem generaţiile într'o singură direcţie; 
e o mare aberaţie aceasta şi o nenorocire pentru 
elevii înşiși. 

Putem învăţă mult în această privință dela alte 
neamuri, şi, ca să nu mergem prea departe, chiar 
de circumspecţii noștri compatrioți: Sașii. (C.) 

Toamna literară. Zgomotul de polemici, schimbul 
de idei puține şi de cuvinte multe între reviste şi 
scriitori au încetat. Ba au încetat pe rând şi revistele 
literare, mai ales cele săptămânale, în jurul cărora 
se desvoltă de ubiceiu mai multă vieaţă şi mai multă 
patimă. În vara trecută s'a observat o deosebită lân- 
cezală și o rară apatie în toată producţia periodică 
şi ceeace ne miră este, că nici pentru toamna asta 
nu se anunţă până acum nimic deosebit. Pe cum se 
știe, toamnele sunt pentru literatură totdeauna de 
bun augur. Nu este o toamnă în care să nu apară 
reviste nouă, grupări de tot felul, surprinderi poetice 
și mai ales drame pentru viitoarea stagiune. În ca- 
fenelele Bucureştilor naște vieață mai multă, se fes 
planuri, se pun ia cale lupte. Și toate la un loc fac 
o impresie destul de simpatică asupra cetitorilor, cari 
urmăresc orice frământare din vieaţa intelectuală. Ne 
miră deci că de data asta lucrurile se înfăţişează în 
culori mai şterse și că toamna aceasta amenință să 
se strecoare fără obișnuitele tradiţii literare. Să fie 
oare la mijloc o mică eclipsă, sau numai un timp de 
repaus, pentru ca în curând mişcarea literară să iz- 
bucnească cu putere elementară? 

% 

Din vieaţa „Societăţii scriitorilor“. În Septem- 
vrie se împlineşte un an, de când scriitorii noștri s'au 
adunat și constituit în o societate proprie. Ne eră 
aşa de greu să credem, că acest genus iritabile 
vatum se va puteă înţelege şi va puteă păstră cu- 
venita armonie pentru fapte comune. Și totuş ne-a 
fost dat să vedem, cum s'a organizat, cum ş-a creat 
statute și regulament şi ş-a inaugurat un local pro- 
priu, cum a întreprins o serie de lecturi publice în 
țară şi în Bucovina, făgăduind să treacă cu vremea 
şi pe la noi în Ardeal. Va să zică sa dovedit, căo 
conlucrare comună a scriitorilor pentru scopuri cul- 
turale şi profesionale este cu siguranţă posibilă. Cum 
însă anul a trecut, curiozitatea ne face să ne întrebăm 
multe de toate. Avea-va societatea asta forța de a 
dăinui mai departe şi a-și accentuă mai categoric 
existența? Există oare mijloace de a impune socie- 
tatea în mod mai simţitor opiniei publice? Luatu-s'au 
măsurile necesare pentru ca ea să fie recunoscută 
de Corpurile legiuitoare ca persoană morală, pentru 
a obţine astfel dreptul de a-și lărgi cercul de acti- 
vitate? Mărturisim că pentru prestigiul literaturei 
noastre societatea aceasta merită să aibă succese și 
toată încurajarea. 

g 

Un plagiat literar. Inregistrăm şi noi un caz foarte 
ciudat, întâmplat revistei „Vieața românească“. În nu- 
mărul ei din urmă a tipărit nişte impresii de călătorie 
pe mare, iscălite de un necunoscut, lon Dragu. Forma 
neobicinuită, de impresionism modern, cunoştinţele 
variate din reflexiunile noului autor, au îndemnat pe 
secretarul de redacţie, să insoţească acest articol cu 
vorbe de laudă şi să găsească în d-l Dragu un talent 
remarcabil. Se întâmplă insă că, peste câteva zile, 

acelaș secretar: de redacţie stabileşte, că articolul 
lăudat de d-sa este un plagiat, ceeace a și adus prin 
presă la cunoştinţă publică. — Cazul de sigur nu este 
extraordinar. Redactorul cel mai cult şi cel mai orientat 
în literatură poate fi amăgit de un pișicher de cola- 
borator de ocazie. Hașdeu a păcălit „Junimea întreagă“ 
cu iscălitura lui Gablitz şi N. Em. Teohari a păcălit 
adeseori pe Mihalache cu plagiate. Dar ca măsură de 
precauţiune în viitor, cazul d-lui Dragu ne învaţă, 
să evităm cel puţin a scrie laude la adresa talentelor 
problematice, căci nu este de loc natural, ca talen- 
tele începătoare, ca alde Dragu, să apară deodată în 
formă desăvârşită. „Vieaţa Românească“ a lansat ea 
destule talente originale, pe Pătrăşcanu, pe Hogaş, 
pe Spiridon Popescu! Mai eră nevoie şi de Dragu? 
% 

Biblioteci sătești. Ni se pare vrednic de relevat 
articolul din revista bucureșteană „Revista democra- 
ției române“ dela 15 August, în care se vorbește 
despre necesitatea bibliotecilor sătești. În România, 
ca la noi, se simte întradevăr un curent oarecare 
pentru întemeierea de biblioteci la ţară. Acolo, ca şi 
la noi, se face adeseori apel la scriitori și la editori 
să trimită gratuit cărţi pentru aceste biblioteci şi se 
întâmplă chiar că unii să se şi execute. Cum însă 
foarte bine observă d-l Adamescu, autorul articolului 
din chestiune, cărţile primite în astfel de condițiuni 
de obicei nu corespund scopurilor urmărite şi nu 
sunt totdeauna pe înţelesul și folosul, ţăranilor. În 
consecință d-l Adamescu propune, să se urmeze pilda 
din Italia şi, de câteori sătenii vor aveă adunate mij- 
loacele trebuitoare pentru injghebarea unei biblioteci, 
să se adreseze unei asociaţii culturale, care va în- 
tocmi ea singură o listă de cărțile cele mai necesare 
pentru uzul ţărănimei de toate vârstele. Așa dar la 
noi întemeietorii de biblioteci săteşti ar puteă prea 
bine să consulte mai întâi „Asociaţia“, iar în România 
„Academia Română“. 

Notițe. În curând se implineşte un an dela frumoasele 
serbări prin cari s'a prăznuit centenarul nașterii ma- 
relui Andreiu Baron de Șaguna. Cercetările asupra 
vieţii și activităţii lui de-atunci încoace se continuă 
fără întrerupere. Mai ales d-l Dr. I. Lupaş, autorul 
splendidei monografiei istorice asupra lui Șaguna, lu- 
crează mai cu stăruință pentru desăvârşirea operei 
începute. „Viaţa unei mame credincioase“, ce începem 
să o publicăm în acest număr e o probă nouă a 
hărniciei D-sale. 

* Aducem la cunoștința on. public că Doamna ludita 
Secula n. Truţa primeşte în școala sa particulară în 
Arad eleve cari au terminat clasele civile, — pentru 
un curs complementar la care aparține cusutul de 
haine şi lingerii, instrucția limbilor străine şi alte 
ştiinţe superioare. Școala se deschide la 1 Octomvrie 
1910. 


Redactor: OCT. C. TĂSLĂUANU. 

